
INTRODUCERE 

Printre  maladiile care au bântuit omenirea, 
constituind adevărate flageluri prin marele număr de 
victime, prin aspectul dramatic al simptomelor şi prin 
gravitatea urmărilor, un loc aparte îl ocupă sifilisul. Istoria 
sifilisului cuprinde o perioadă de câteva secole de mare 
răspândire, de adevărate ravagii, şi o perioadă de regres 
începută de mai puţin de o sută de ani, regres datorit unui 
lanţ de descoperiri, care în desfăşurarea lor progresivă 
sunt un strălucit exemplu de evoluţie creatoare a ştiinţei 
medicale. 

Sifilisul prezintă o serie de trăsături specifice, care 
determină, de altfel, caracterul său de flagel: 

— Mare capacitate de răspândire, de cele mai multe 
ori pe calea contactului sexual, atingând deci de preferinţă 
pe tineri şi adulţi, cu difuzare în toate regiunile lumii, la 
toate clasele şi păturile sociale, din care cauză sifilisul este 
încadrat printre „bolile sociale”, boli cu difuziune în masă; 
trebuie subliniat că faţă de sifilis nu există o imunitate 
naturală, că nimeni nu este la adăpost de contaminare; 

— Evoluție cronică de zeci de ani şi extrem de 
curioasă: perioade evolutive în care maladia se manifestă 


prin multiple şi variate leziuni, alternând cu perioade 
înşelătoare de latenţă, lipsite de simptome, survenind fără 
vreun tratament şi care pot dura mai multe luni sau chiar 
mai mulţi ani, dând bolnavului iluzia unei vindecări 
spontane, făcându-l să nu se mai preocupe de boala sa, să 
nu se mai trateze şi permiţând astfel evoluţia distructivă a 
afecțiunii; de aceea, marele sifiligraf francez Alfred 
Fournier a numit sifilisul „o tragedie cu acte şi antracte”; 

— manifestări de aspect şi gravitate extrem de 
diferite, de la leziuni uşoare, superficiale şi rezolvate fără 
urmări, până la altele profunde, distrugătoare; 

— Atingerea posibilă a întregului organism, cu 
consecinţe din cele mai grave, ca de exemplu cazul 
leziunilor sistemului nervos; 

— Transmitere ereditară, determinând la copii şi apoi 
la adulţii bolnavi de sifilis congenital grave infirmităţi 
definitive (idioţie, orbire, surditate şi, drept consecinţă, 
surdo-mutitate etc.); 

— Deosebită rezistenţă la medicamente, ceea ce a 
făcut ca un timp boala să nu poată fi combătută, şi chiar 
după descoperirea unor substanţe eficiente să fie nevoie 
de un tratament de mai mulţi ani; această trăsătură a 
contribuit la sporirea groazei pe care şi aşa o inspira 
sifilisul. 

Toate aceste particularităţi explică dificultăţile 
problemei cu care erau confruntaţi medicii de-a lungul 
multor secole; ele relevă totodată şi meritul deosebit al 
acelor cercetători, care îmbinând observaţia cu 
experimental, înfruntând riscurile de contaminare şi 
uneori chiar inoculându-şi produse patologice spre a 
dovedi fie delimitarea maladiilor, fie o contagiozitate la un 
moment dat contestată, încercând pe ei înşişi unele 
medicamente pentru a le verifica lipsa de efecte 
dăunătoare, însufleţiţi de pasiune ştiinţifică şi devotament 


pentru bolnavi, au reuşit să stăvilească un flagel pustiitor 
şi să elibereze omenirea de efectele sale înspăimântătoare. 

O ORIGINE MULT DISCUTATA 

Problema locului şi epocii apariţiei sifilisului şi a 
căilor sale geografice de răspândire a dat naştere unor 
aprinse controverse. E interesant de observat că fiecare 
ţară a dat bolii un nume diferit, care sublinia că flagelul a 
fost adus din altă parte: francezii au numit-o „mal 
napolitain”, „mal espagnol”, „mal castillan” (boală 
napolitană, boală spaniolă, boală castiliană); italienii, 
„morbo gallico”, „morbo céltico”, „mal francese” (boală 
franceză, boală celtică); englezii i-au dat numele de 
„morbus gallicus, italicus, hispanicus, napolitanus” (boală 
franceză, italiană, spaniolă, napolitană), „french pox”, 
„sodoma Gallorum”; germanii pe acelea de „spanisches, 
franzoesisches, castilianisches Boese” (boală spaniolă, 
franceză, castiliană), „Krankheit der Franzoesen” (boala 
francezilor); polonezii au numit-o „boala germană”; ruşii, 
„boala poloneză”, turcii, „boala europenilor” etc. Pe lângă 
gravitatea sifilisului, prejudecata de „boală ruşinoasă”, 
prejudecată care mai dăinuie şi astăzi, explică aceste 
încercări de a atribui altui popor sursa contaminării. 

Cu privire la apariţia sifilisului pe continentul nostru, 
cercetătorii au susţinut două teorii: unii afirmă că sifilisul a 
fost adus în Europa din America, chiar de la prima 
călătorie a lui Columb, alţii, că sifilisul exista în Europa 
încă din antichitate şi chiar din preistorie. 

Prima teză, care are în prezent cei mai mulţi 
susţinători, se bazează pe faptul cert că cele dintâi 
menţiuni despre sifilis, ca maladie foarte gravă şi cu 
răspândire fulgerătoare, apar la sfârşitul secolului al XV- 
lea, chiar în anii imediat următori descoperirii Americii. 
Partizanii acestei teorii au reconstituit în modul următor 
apariţia şi diseminarea maladiei în Europa: 


Cristofor Columb a plecat în prima sa călătorie la 3 
august 1492 şi a atins Lumea Nouă la 11 octombrie. La 13 
ianuarie 1493, a pornit spre Europa şi la 4 martie a sosit în 
Spania, în portul Paloş, iar de aici s-a îndreptat spre 
Barcelona, unde se găseau atunci suveranii spanioli 
Ferdinand şi Isabela şi unde i s-a făcut o primire triumfată. 
După numai câteva săptămâni, texte contemporane 
menţionează pentru prima dată o boală de gravitate 
deosebită apărută la Barcelona, şi care prezenta o 
particularitate imediat observată: contaminarea se făcea 
prin raporturi sexuale, de unde şi numele de „ciumă 
venerică”, dat curând acestei afecţiuni, nume care asocia 
gravitatea cu modul de răspândire. 

Savanţii vremii au fost unanimi în a afirma că este 
vorba de o boală nouă, necunoscută până atunci; astfel se 
explică denumirile de „morbus novus” (boala nouă), 
„morbus  inauditus” (boala necunoscută), „morbus 
insuetus” (boala neobişnuită) etc. Cei mai mari medici ai 
epocii descriu această boală ca necunoscută mai înainte. 
Grunpeck, în 1496, scrie că ea era „mai înainte nevăzută, 
necunoscută şi nu se auzise de ea”. Benedetti, în acelaşi 
an, o descrie ca „necunoscută medicilor anteriori”. Păreri 
asemănătoare sunt exprimate de Torella, Benivieni, 
Bethencourt, Fracastor, Vigo şi alţii. Medicul Ruy Diaz de 
Isla, din Barcelona, într-o lucrare scrisă în 1510 şi 
publicată în 1539, arată că sifilisul era necunoscut în 
Europa până în anul 1493, când a fost adus de marinarii lui 
Columb, întorşi din prima călătorie în Hispaniola, insulă 
descoperită de Columb; el a numit flagelul „boala insulei 
Hispaniola” şi a tratat mai mulţi marinari ai lui Columb, 
suferind de această boală, între care şi pe pilotul Pinzón 
din Paloş. Un scriitor, Oviedo, care a fost prezent la 
primirea lui Columb de către Ferdinand şi Isabela şi a 
făcut apoi mai multe călătorii în America, a publicat, în 


1535, Historia natural y general de las Indias (Istoria 
naturală şi generală a Indiilor), în care afirmă cu tărie că 
boala a fost adusă în Europa de marinarii spanioli, care o 
contractaseră de la femeile indiene. 

Episodul următor, care a contribuit la răspândirea 
sifilisului în Europa a fost campania regelui Franţei Carol 
al VIII-lea în Italia. În anul 1494, regele Franţei se 
hotărăşte să revendice prin război drepturile pe care le 
considera că le are asupra regatului Neapolelui. Armata 
franceză, din care făceau parte şi olandezi şi elveţieni, 
intră în Italia în septembrie 1494, ajunge la Roma în 
decembrie şi la Neapole în ianuarie 1495. In armata 
regelui Neapolelui luptau şi mercenari spanioli, care 
veniseră în Italia însoţiţi, potrivit obiceiului vremii, de 
prostituate. După încetarea ostilităţilor, cele două armate 
fraternizează, iar la scurt timp o boală ciudată se 
răspândeşte în armata franceză, boală asemănătoare celei 
apărute la Barcelona; se observă repede că molipsirea s-a 
făcut pe cale veneriană, prin prostituatele care însoțeau 
armatele. 

Fig. 1 Convoi de soldaţi însoţiţi de prostituate 
(gravură din secolul al 

Ameninţat să fie atacat pe la spate de duşmani, 
regele Franţei îşi retrage armata de la Neapole. În cursul 
acestei retrageri de-a lungul întregiiitaţii, soldaţii şi ofiţerii 


răspândesc boala în toată peninsula şi apoi mai departe în 
Franţa, Elveţia, Germania. Din opt mii de elveţieni, care 
făcuseră parte din armata lui Carol al VIII-lea, numai 144 
s-au întors la Berna, dar groaznicul renume al bolii îi 
precedase, astfel încât oraşul şi-a închis porţile şi nu primi 
nici chiar pe cei născuţi acolo. 

În 1495, împăratul Germaniei, Maximilian A 
convoacă o dietă la Worms, care emite un edict celebru. În 
el se arată că, drept pedeapsă pentru jignirile aduse 
divinității, aceasta a trimis asupra oamenilor foamea, 
cutremurele de pământ, molimele şi mai ales „această 
boală nou apărută şi rea, boală cum n-a fost niciodată 
văzută alta asemănătoare, atât cât îşi poate aminti omul”. 

S-a obiectat de unii autori că în august 1495, cânda 
fost difuzat edictul, armata lui Carol al VIII-lea mai lupta 
încă în Italia, deci boala menţionată n-ar fi sifilisul, care nu 
atinsese încă Germania sau, dacă ar fi fost vorba într- 
adevăr de sifilis, el ar fi existat în Germania înainte de 
expediţia regelui francez. Ulterior însă, s-a dovedit că 
partea din edict referitoare la boala cea nouă a fost 
adăugată în 1496, când maladia ajunsese să fie răspândită 
dincolo de hotarele Italiei. La rolul expediției franceze se 
referă declaraţia unui celebru medic francez al epocii, 
Thierry de HEry, care a spus într-o zi, îngenunchind la 
mormântul lui Carol al VIII-lea: „Preţuiesc pe bunul rege 
Carol mai mult decât pe un sfânt; el a fost, fără să ştie, 
binefăcătorul meu şi îi mulţumesc că a adus sifilisul din 
Italia, căci am câştigat din această boală treizeci de mii de 
livre rentă”. 

În sprijinul teoriei obârşiei americane se invoca şi 
faptul că s-au găsit în Lumea Nouă urme de sifilis chiar din 
cele mai vechi timpuri, din preistorie. S-au descoperit 
astfel în morminte vechi din diferite state americane, ca 
Georgia, Tennessee, Kentucky, Louisiana şi Mississippi, 


oase, care datorită modificărilor prezentate au fost 
considerate de unii cercetători ca provenind în mod cert 
de la bolnavi de sifilis. 

In acelaşi sens, alţi autori susţin existenţa sifilisului 
din vremuri îndepărtate în Mexic şi Peru. Se menţionează 
o personalitate numită Manahuath, care „suferea de o 
boală teribilă”, incurabilă; el era denumit „Buboso”, nume 
care indica de obicei un sifilitic. S-au găsit de asemenea 
cranii peruviene cu leziuni caracteristice de sifilis. 

In opoziţie cu teoria aducerii sifilisului din America, a 
fost susţinută aceea a existenţei bolii în Europa încă din 
antichitate şi chiar din vremuri preistorice. Adepții acestei 
teorii admit că sub forma lui violentă sifilisul nu este 
menţionat decât de la sfârşitul secolului al XV-lea, dar 
afirmă totodată că sub o formă atenuată ea ar fi existat cu 
mult înainte. Ca dovadă se referă la faptul că în cazul unor 
oseminte preistoricl e găsite în mai multe locuri din 
Franţa anumite oase prezentau leziuni  (deformaţii, 
îngroşări) asemănătoare celor sifilitice. 

Şi în antichitate şi în Evul Mediu găsim menţionate 
diverse leziuni, care ar putea fi considerate ca semne ale 
sifilisului. De asemenea şi unele statui reproduc aspecte de 
acest fel. Un exemplu celebru este cazul lui Socrate: aşa 
cum se vede atât la bustul de la Luvru, cât şi la cel de la 
Vatican, filosoful prezenta o deformaţie a nasului, 
caracteristică sifilisului congenital. Se mai aduc şi alte 
argumente. Există texte ale autorilor 

antici cu descrieri de simptome ce ar putea fi ale 
sifilisului, fără să se poată face, însă, afirmaţii sigure. 
Astfel marele medic al antichităţii Hipocrat scrie: „Mulţi 
aveau afte şi ulceraţiuni ale gurii, fluxiuni frecvente pe 
regiunile genitale, ulceraţii, tumori...” Din Evul Mediu ne- 
au rămas de asemenea texte similare: Regulamentele de 
poliţie ale caselor de prostituție, cronicile, documentele 
mănăstirilor, sentinţele judecătoreşti vorbesc de unele 
manifestări morbide, care ar putea fi semne de sifilis. De 
pildă, în cronica medievală germană a lui Conrad de 
Auersperg găsim: „Episcopul Jean de Spire a contractat la 
părţile ruşinoase un ulcer din cauza căruia fu mult timp 
bolnav şi muri în anul 1104”. 

În secolul al XIII-lea, un istoric florentin, Donato 

Velutti, a lăsat prima observaţie pe o perioadă lungă 
despre o boală care ar putea fi considerată ca sifilis 
(bolnavul era chiar fiul său). Se pare că ar fi fost un sifilis 
contractat după naştere de la o doică cu aspect nesănătos, 
care a alăptat copilul. La vârsta de un an acesta se acoperă 
de bube şi slăbeşte. O doică mai tânără, care o înlocui pe 
prima, păru după câtva timp atinsă de aceeaşi boală. 
Copilul se vindecă, dar rămase debil. La douăzeci şi doi de 
ani, o erupție de pete rotunde de culoare roşie îi acoperi 
corpul şi totodată apărură ulceraţiuni în regiunea genitală. 
Afecţiunea se termină cu moartea. 

Un alt text menţionează: „Ladislas, rege al Poloniei 
(1414), contractă la părţile genitale o maladie mortală, 
datorită unei otrăvi date de o curtezană din Peruşa”. Se 
pare că expresia „mal français” (boală franceză) exista 
încă din 1472. În acest sens, protocolul fondării mănăstirii 
Sf. Victor din Mainz cuprinde cererea unui călugăr de ai 
se acorda un concediu pentru a se trata de „mal français”. 
Jean Salicet, un istoriograf contemporan, vorbeşte despre 
„boala franceză” care „din anul 1457 până în prezentul an 
1510, fu dusă din ţară în ţară, însoţită de grave accidente”. 

Susţinătorii teoriei existenţei sifilisului în Europa în 
Evul Mediu au pretins chiar că unele descrieri de lepră, 
boală foarte răspândită în acea epocă, erau în realitate 
cazuri de sifilis. Astfel în secolul al XIII-lea, Rogerius, unul 
din fruntaşii medicinei italiene, raporta rezultate cu 
unguent mercurial în tratamentul unor leziuni de lepră; în 
realitate, mercurul e ineficfent în lepră şi eficace în sifilis. 
Gordon, medic scoţyin profesând în Franţa, în Lilium 
medicinae, publicată la Montpellier, în 1303, descrie o 
formă de lepră, care se apropie mai mult de sifilis: 
transmisiune grin contagiune, mai ales prin actul sexual, 
erupții poimorfe generalizate, la început sub formă de 
pete, apoi degenerând în pustule şi ulceraţiuni, tumefieri 


glandulare; după aceea, ca simptome tardive: 
răsuflare/fetidă, prăbuşirea oaselor nasului, îngroşări 
osoase, răguşeală, fisuri ale pielii mâinilor şi picioarelor, 
căderea părului; în fine, propagarea bolii prin ereditate. 

Aceste simptome sunt foarte apropiate de cele ale 
sifilisului şi descrieri asemănătoare se găsesc la mulţi 
medici, care s-au ocupat de lepră. Gordon mai citează un 
caz curios: „O bolnavă de lepră veni la Montpellier şi eu fui 
chemat să o tratez; un student în medicină pe care l-am 
pus să o îngrijească a avut legături sexuale cu ea şi a 
devenit lepros”. O astfel de contractare rapidă a bolii e 
posibilă în sifilis, pe când în lepră contaminarea se face 
greu, iar boala apare după un timp îndelungat. 

Adversarii teoriei originii americane a sifilisului se 
bazează pe astfel de texte pentru a susţine existenţa 
maladiei în Europa, înainte de descoperirea Americii. Se 
mai arată în acelaşi sens că Diego Alvarez de Conca şi 
Pietro Martyr, care au însoţit pe Columb în călătoria sa şi 
s-au arătat observatori meticuloşi ai Lumii Noi, nu au făcut 
nicio menţiune despre sifilis sau despre maladii veneriene; 
dimpotrivă, ei laudă moravurile indienilor. Abia mai târziu, 
Oviedo y Valdes, de care am mai amintit, numit guvernator 
al Indiilor Orientale, unde a dat dovadă de o deosebită 
cruzime şi a exploatat sângeros pe indigeni, la întoarcerea 
în Europa, pentru a se justifica în faţa regelui Carol 
Quintul, i-a descris ca fiind un popor plin de vicii şi a 
susţinut, în acelaşi scop că sifilisul a fost adus din 
Hispaniola în Spania de marinarii lui Columb. 

Argumentele în sprijinul teoriei existenţei sifilisului 
în Europa, înainte de călătoriile lui Columb, sunt desigur 
serioase, dar departe de a oferi o certitudine, într-adevăr, 
s-a obiectat că, dacă sifilisul ar fi existat în antichitate, ar fi 
inexplicabil de ce nu s-a răspândit pe teatre de operaţiuni 
atât de vaste, cum au fost imperiul lui Alexandru şi 


Imperiul roman. Totodată se poate pune întrebarea: ştiut 
fiind că moravurile în acele timpuri erau departe de 
austeritate, cum e posibil ca sifilisul să nu fi găsit în aceste 
condiţii un teren favorabil de propagare? Este sigur că 
autorii greci şi romani, care s-au dovedit în alte probleme 
buni observatori, nu ne-au lăsat niciun text neîndoielnic 
despre simptomele sifilisului şi nicio încercare de a 
sintetiza astfel de simptome într-o unitate. 

Dacă sifilisul ar fi existat din antichitate, de ce nu s-a 
răspândit în Evul Mediu, epocă de războaie neîncetate, 
invazii, mari deplasări de mase (e de ajuns să menţionăm 
Cruciadele), tot atâtea condiţii favorabile diseminării. 

Mai trebuie arătat că alte boli venerice, blenoragia şi 
şancrul moale, au fost cunoscute şi bine studiate încă din 
antichitate, în diverse ţări şi de diverse şcoli medicale, pe 
când despre sifilis, boală cu mult mai gravă, nu se face 
nicio menţiune. 

Teoria originii americane, având la bază coincidenţa 
apariţiei unei afecţiuni cu aspect încă neîntâlnit, cu 
descoperirea unei lumi noi, a sedus mai mult spiritele, şi 
deşi s-au ridicat obiecţiuni cu privire la posibilitatea unei 
diseminări atât de rapide sau la faptul că armata lui Carol 
al VIII-lea - redusă numericeşte în timpul retragerii - să fi 
putut determina o contagiune atât de largă, este adoptată 
în prezent de majoritatea cercetătorilor. * / 

În fine, e teorie mixtă admite prezenţa sifilisului în 
Europa întj>o formă rară şi benignă înainte de 
descoperirea Americii. La sfârşitul secolului al XV-lea, 
marile mişcări de armate, cu amestecurile respective de 
populaţie, au determinat o răspândire a afecțiunii şi 
totodată o exagerare a simplamelor, la care s-a putut 
adăuga şi o formă gravă a sifilisului, importată din Lumea 
Nouă. 

In afară de problema apariţiei sifilisului în Europa, s- 


au dus numeroase discuţii în privinţa vechimii sifilisului în 
general. In diverse epoci s-au găsit descrieri de boli, care 
ar putea semăna cu sifilisul. Întrucât în antichitate 
prostituţia era o instituţie foarte răspândită în Orientul 
Mijlociu, e logic ca şi bolile venerice să fi existat. Asirienii, 
de pildă, cunoşteau blenoragia, care a fost menţionată şi la 
evrei şi denumită la aceştia „mizobo”. Cât priveşte sifilisul, 
diverse texte i se pot aplica. Astfel în capitolul al XXVIII- 
lea, care se ocupă de „Binecuvântări şi blesteme”, al 
Deuteronomului se spune că cel ce nu va asculta voinţa 
divină, să fie lovit de „buboaiele Egiptului”, să fie „bătut cu 
bube rele peste genunchi şi peste şolduri, din tălpi şi până 
în creştet, ca să nu se poată tămădui”; iar mai departe: „să 
te potopească pe tine cu boliştea Egiptului de care te-ai 
spăimântat şi să se lipească de tine”. Aceste buboaie 
misterioase menţionate şi în Exod ca a şasea plagă, care la 
cererea lui Moise s-a abătut asupra egiptenilor, ar 
corespunde poate bolii menţionate în unele papirusuri ca o 
afecţiune gravă şi difuză a organelor genitale, a pielii şi a 
mucoaselor, iar simptomele amintite se apropie de 
leziunile sifilitice. 

În aceeaşi ordine de idei, vom mai aminti că potrivit 
unor surse, dintre personajele biblice regele David, regele 
Irod, Iov ar fi fost atinşi de sifilis. 

S-a susţinut de asemenea de unii autori că o boală 
numită „focul persan”, care din cele mai vechi timpuri a 
făcut ravagii printre indieni şi malaezi, n-ar fi fost, de fapt, 
altceva decât sifilisul; într-adevăr, se menţionează că se 
trata cu mercur. 

Şi în privinţa chinezilor există informaţii că ar fi 
cunoscut de mult sifilisul pe care îl descriau sub formă de 
pete albe sau roşii, mari cât o gămălie de ac, plăci albe, 
pustule albe sau roşii; s-au descris şi leziuni vechi sub 
numele de şancre ale nasului; ei tratau această boală cu 


mercur. 
Istoria medicinei dispune deci de o serie de date, 
care ar putea să indice existenţa sifilisului pe diverse 
continente din cele mai vechi timpuri, dar ele sunt departe 
de a constitui dovezi sigure, astfel că problema rămâne în 
continuare deschisă. 
UN FLAGEL CU RĂSPÂNDIRE FULGERĂTOARE / 


a) Extinderea sifilisului în Europa şi în celelalte 
continente 

Oricare ar fi, însă, originea sifilisului, după cum am 
arătat, se consideră că expediţia lui Carol al VIII-lea în 
Italia a fost prilejul şi începutul unei răspândiri. masive şi 
rapide: soldaţii întorşi acasă au adus cu ei boala. 
Transmisiunea pe calea contactului sexual a favorizat 
difuzarea ei graţie şi moravurilor speciale ale epocii. Într- 
adevăr, frecventarea caselor de prostituție nu era pe 
atunci un obicei ce trebuia ascuns. In toate oraşele existau 
foarte multe asemenea case, accesibile diferitelor clase 
sociale după nivelul de avere. Când într-un oraş sosea un 
oaspete important, în cadrul primirii amicale era condus şi 
la o casă de toleranţă, fără să-i coste nimic; suita lui se 
bucura de acelaşi tratament. Bordelurile au devenit astfel 
focare de diseminare. Cât priveşte numărul foarte mare al 
prostituatelor, un recensământ efectuat la Veneţia, în 
1509, indica la un total de 300.000 de locuitori 11 654 de 
prostituate, iar la Roma, la sfârşitul secolului al XV-lea, 
erau ţinute în evidenţă 6 800 de profesioniste la care se 
mai adăuga cele ce practicau prostituţia ilegal. Amintim ca 
un detaliu semnificativ pentru moravurile epocii că atunci 
când papa Pius al V-lea voi să alunge curtezanele din 
Roma, tot oraşul se revoltă şi papa trebui să cedeze. 


Sifilisul - în forma sa gravă şi certă - se răspândi 
fulgerător în Italia şi curând bântui Roma, unde după 
spusele celebrului artist al Renaşterii Benvenuto Cellini 
„acest fel de boală este frecventă la preoţi şi în special la 
cei mai bogaţi”. In 1495 apare în Franţa, Germania şi 
Elveţia, în 1496 în Olanda şi Grecia, în 1497 în Anglia şi 
Scoţia, în 1499 în Rusia şi Ungaria. Până în anul 1500, 
sifilisul se întinsese în toate regiunile Europei, şi graţie 
legăturilor comerciale imediat a trecut mai departe, 
răspândindu-se în Africa de Nord, în Orientul Mijlociu şi în 
regiunile învecinate. 

După cronicarul Ibn Iyas „pustula francă” apăruse în 
Egipt încă din 1498. Medicul sirian Dasud al Antaki 
descrie, în 1501, primele cazuri de sifilis, observate în 
Arabia. Imal Ul Din el Mahmud, medic arab, îl observă în 
Asia Centrală, la Herat, în 1511. 

Navigaţia spre Extremul Orient, iniţiată de 
portughezi sub conducerea unor vestiți corăbieri, ca Vasco 
de Gama, Albuquerque şi alții, şi continuată de navigatori 
din diverse ţări, a împrăştiat sifilisul în Indiile Orientale, în 
Asia de Sud şi Sud-Est, în Malaezia, Sumatra, Java, 
Borneo, în arhipelagurile din Pacific, în China, unde i se dă 
numele de „eruptie, floarea păcatului” şi în Japonia, unde e 
numită „boala din Chinau. Se poate afirma că practic nu a 
existat nicio regiune a globului inaccesibilă sifilisului. 
Transmiterea bolii se făcea cu o astfel de rapiditate şi 
uşurinţă, încât celebrul medic elveţian Paracelsus scria că 
putea să se transmită „aproape numai din privire”. Toate 
clasele şi păturile sociale sunt contaminate; după expresia 
poetului francez Lemaire, sifilisul nu cruţă „nici coroane, 
nici cârje episcopale”. Printre victimele sifilisului figurează 
regele Franţei Francisc I, Carol Quintul, papa Alexandru VI 
Borgia şi fiul său Cezar Borgia, papa Iuliu al 

II-lea, celebrii umanişti Pico della Mirandolla şi 


Erasmus, istoricul Guicciardini, teologul Ulrich von 
Hutten, Cairedin Barbarosa, renumit amiral musulman, 
Benvenuto Cellini şi mulţi alţii. 

Marea răspândire a bolii a atras imediat atenţia 
scriitorilor. În 1497, scriitorul italian Nicolo Leoniceno 
publica la Veneţia o broşură intitulată Libellus de 
epidemia, quam vulgo morbum gallicum vocant (Carte 
despre epidemia care se numeşte popular boala franceză). 
Francisco Lopez de Villalobos, medic şi poet spaniol, 
consacră bolii, în 1498, un poem de 72 de strofe în limba 
castiliană. Istoricul Sabellicus, în 1502, afirmă că 
epidemia, care cuprinsese întreaga Europă şi bazinul 
mediteranean, atinsese a douăzecea parte a populației; el 
însuşi fusese contaminat de boală. In 1530, Fracastor 
(1478 - 1553), savant epidemiolog şi poet italian, scrie un 
poem, dând cu această ocazie maladiei numele care i-a 
rămas: sifilisul. Poemul e intitulat: Syphilis, sive morbus 
gallicus (Sifilisul sau boala franceză), şi începe astfel: 

Vi casus rerum varii, quae semina morbum Insuetum, 
nec longa ulii per secula visum Attulerint: nostra qui 
tempestate per omnem Europam, partimque Asiae, 
Libiaeque per urbes Saevit: în Latium vero per tristia bella 
Gallorwm irrupit: nomenque a gente recipit 

(Vreau să cânt aci împrejurările variate şi germenii 
responsabili ai unei boli neobişnuite, încă niciodată 
observată în cursul secolelor, ai unei boli, care a bântuit în 
vremea noastră în toată Europa şi în multe oraşe din Asia 
şi din Libia. Ea a invadat Latium în cursul tragicelor 
războaie ale francezilor şi a primit numele de la acest 
neam.) 


Fig. 3 Girolamo 
Fracastor 


Eroul e un cioban cu numele de Sifil pe care zeii I-au 
lovit cu o boală misterioasă ca pedeapsă pentru 
nerespectarea cultului lor. Simptomele bolii sunt descrise 
într-o  formăj poetică aleasă, care contrastează cu 
conţinutul: cărnurile putrezesc, oasele rămân dezgolite, 
dinţii cad, răsuflarea e fetidă, vocea răguşită etc. lată un 
pasaj: ` 

„În primul rând, un fapt extraordinar: adesea după 
contaminare nu sunt semne exterioare sigure cât timp luna 
nu şi-a îndeplinit revoluţia de patru ori. O dată ce infecția a 
pătruns, ea nu se arată imediat la exterior, ci rămâne 
ascunsă un oarecare timp, iar hrana o alimentează şi o 
face mai puternică. Oamenii, copleşiţi de o torpoare 
neobişnuită, prinşi de un fel de moleşeală spontană, 
munceau cu indiferenţă, cu trupul îngreuiat de lene. 
Puterea ochilor lor dispărea şi culoarea naturală se stingea 
de pe figurile lor trase. Işi simțeau braţele, articulațiile, 


umerii, picioarele sfâşiate de dureri atroce. Căci boala, 
după ce s-a întins din vână în vână, a otrăvit sângele şi 
hrana; şi natura, care are obiceiul să elimine răul, expulza 
partea infectată. Foarte repede se» formau ulcere hidoase 
pe tot corpul şi mutilarea - boală nouă - cuprindea şi faţa 
şi pieptul”. 

Poemul, apărut în 1530, avu un uriaş succes, fu 
tradus în Italia, Franţa, Germania şi Anglia şi astfel numele 
de boala franceză se schimbă în acela de sifilis. Sunt 
cunoscute 100 de ediţii ale poemului: 42 în latină, 29 în 
italiană, 13 în engleză, 9 în franceză, 5 în germană şi câte 
una în spaniolă şi portugheză. 

Dar menţiuni despre sifilis găsim şi la alţi autori. 
Rabelais îl menţionează în mai multe texte. De exemplu, 
„Gargantua” e dedicat astfel: „Beuveurs tres illustres et 
vous Verolés très precieux, car à vous, non à aultres, sont 
dediez mes esciptz” (Băutori foarte iluştri şi sifilitici foarte 
preţioşi, vouă şi nu altora sunt dedicate scrierile mele). În 
„Pantagruel” (1533), el povesteşte moartea lui Thubal 
Holopherne, mare doctor şi teolog „de la verole qui lui 
vânt” (din cauza sifilisului care l-a atins). Sifilisul a 
constituit subiect şi pentru poeţi; unii, ca Fracastor, Lopez 
de Villalobos şi Jean Lemaire, autor al cărţii Le Triomphe 
de la très haulte et puissante Dame Vérolle (Triumful prea 
înaltei şi puternicei Doamne Sifilis, 1539), au descris 
originile şi simptomele bolii; alţii, ca poetul italian Antonio 
Cammelli, propria lor nenorocire, ca de exemplu în 
frumosul sonet AIVA - mica (Prietenei mele, 1502): „Draga 
mea, sunt încă pe lumea asta, spre nenorocirea mea 

SL cu un nou rang pe care nu mi-l cunoşteam; am 
fost făcută «baron francez». Nopțile mele trec fără somn, 
cu mari dureri...” 

În fine, sifilisul a fost şi temă a unor poezii satirice. 
Astfel poetul francez Clement Marot în „LEpitaphe de 


frère Jean VEvesque, Cordelier” (1520) scrie: 

Qui mourut Van cinq cens et vingt De la vérole qui lui 
vânt. 

Or afin que saintes et anges 

Ne prennent ces boutons estranges Prions Dieu qu- 
au frère Frappart îl donne quelque chambre à part. 

(Care muri în anul cinci sute douăzeci de sifilis. 
Pentru ca sfintele şi îngerii să nu capete aceste bube 
curioase, să rugăm pe dumnezeu să dea fratelui Frappart o 
cameră separată). 

Boala era atât de răspândită, încât, de exemplu, un 
contemporan scrie că ea a lovit deodată naţiuni întregi, 
„latini barbaresque nationes omnes, reges ac principes” 
(toate naţiunile latine şi barbare, regii şi principii). Tot 
astfel se menţionează că în 1499, flota venețiană nu a 
putut ridica ancora, deoarece întreg echipajul era 
contaminat. 

Asemenea exagerări indică pe de o parte, marea 
răspândire a flagelului pe de alta, groaza pe care o inspira. 

b) Gravitatea manifestărilor 

Ceea ce a înspăimântat pe contemporani, pe lângă 
uşurinţa  contaminării, a fost gravitatea extremă a 
semnelor bolii: corpul se acoperea cu pete, cu vezicule 
puru lente, cu tumefacţii, cu ulceraţiuni superficiale sau 
profunde, care lăsau să se scurgă diferite secret 
abundente, iar acestea, prin uscare, se transformau în 
cruste; totodată, dureri violente la cap şi în toate oasele. În 
general, o slăbire progresivă, care ducea la un sfârşit 
mortal în numeroase cazuri. Autorul italian Muralto 
Francisco (1495) scrie: „Boala a omorât un număr 
nesfârşit de oameni şi printre ei pontifi, regi, prinți, 
marchizi, generali, soldaţi, nobili, negustori, studenţi, 
şcolari”. 

Contemporanii se întrec în a accentua aspectul 


respingător al bolnavilor. Astfel găsim următoarea 
descriere: „Unii bolnavi erau acoperiţi din cap până la 
genunchi de un fel de bubă neagră, respingătoare, întinsă 
şi atât de oribilă, încât ei fiind părăsiţi de tovarăşi lor, nu le 
mai rămânea decât să-şi dorească o moarte grabnică în 
singurătatea în care erau lăsaţi. Alţii aveau această plagă 
din loc în loc, mai tare decât scoarţa arborilor, în faţă şi 
după ceafă, pe frunte, pe gât, pe piept, pe şezut etc. şi-şi 
smulgeau unghiile de suferinţă. Alţii aveau pe tot trupul 
atât de multe băşici şi bube că nu le puteai număra. Foarte 
adesea apăreau pe faţă, pe urechi şi pe nas umflături 
groase şi tari ca nişte dopuri sau mici coarne, care 
răspândeau un miros puturos şi care semănau cu colții 
porcului mistreţ”. 

Ulrich von Hutten scrie: „Victimele sufereau tot atât 
de starea hidoasă în care se vedeau, cât şi de durerile de 
care erau copleşite, în prada unor chinuri atât de crude, 
încât parcă ar fi fost aruncate în mijlocul flăcărilor”. 

Aspectul sifiliticilor era în aşa măsură de înfricoşător, 
încât chiar leproşii se fereau de atingerea lor. A existat şi 
părerea că sifilisul provine din unirea a patru boli: lepra, 
tifosul, variola şi scorbutul şi că gravitatea 


Fig. 4 Erupţie sifilitică (Gravură din sec. al XVI-lea. 
Biblioteca Naţională 

Paris) 

manifestărilor lui se explică prin asocierea 
simptomelor acestor maladii. Descrieri ale gravelor 
simptome ale bolii găsim şi din pana unor medici iluştri şi 
la mai bine de un secol de la apariţia sifilisului. Astfel în 
secolul al XVII-lea, deşi în general - după relatările unor 
autori - simptomele se mai atenuaseră, un mare clinician 
englez, Sydenham, nu ezita să afirme în concluzie la 
descrierea sifilisului: „Bolnavul nu este decât un cadavru 
viu, a cărui vedere te îngrozeşte; membrele sale cad 
bucată cu bucată şi astfel îşi sfârşeşte mizerabila sa viaţă”. 
Se vede deci că sifilisul nu-şi pierduse, în multe cazuri, 
odată cu trecerea timpului, nimic din gravitatea sa. 

c) Fantezii şi erori 

Apariţia bruscă a sifilisului, răspândirea sa 
fulgerătoare şi grelele sale manifestări au determinat, cu 


privire la cauzele şi natura maladiei, o multitudine de 
păreri dintre cele mai curioase şi absurde. Pentru a le 
înţelege, trebuie să cunoaştem curentele ideologice şi 
ştiinţifice ale perioadei istorice respective. 

Sifilisul a apărut sau s-a agravat în Europa într-o 
perioadă în care erorile medicinei medievale erau încă 
foarte răspândite şi însuşite de numeroşi oameni de ştiinţă. 
Se ştie că în orânduirea feudală ştiinţa era dominată de 
teologie şi că, din această cauză, progresul ei era frânat. 
Pentru a ne referi numai la medicină, studiul anatomiei era 
teoretic, deoarece disecţia era rău privită şi nu se putea 
practica decât cu mari greutăţi. Chiar în marile 
universităţi, disecţiile se făceau numai o dată pe an, ba şi 
numai la doi-trei ani. După statutele universităţii din 
Bologna, doar începând din anul al 

III-lea de studii studenţii puteau asista la o disecţie şi 
chiar şi atunci în număr limitat. 

În patologie se atribuia - pentru diagnostic - un mare 
rol examenului urinei. Se cerceta minuţios culoarea, 
mirosul, modul de formare a sedimentului (depozitul de la 
fundul vasului). O tulburare a urinei la partea superioară a 
vasului indica o boală la cap, iar la partea inferioară o 
boală a organelor genitale sau a vezicii urinare. 

Mijlocul terapeutic cel mai frecvent folosit era luarea 
de sânge. În această privinţă existau  prescripţii 
minuţioase, bazate pe consideraţii astrologice; sângerarea 
nu se putea face decât în zilele şi la orele bine precizate. 

În terapeutică mai juca un rol important magia, 
întemeiată pe sugestie. Chiar unii medici recomandau 
amulete; alţii, diferite produse animale curioase, ca 
spermă de broască, coarne de cerb etc. Sentimentul 
religios făcea să se atribuie unele boli unor sortilegii 
duşmănoase, iar tratamentul consta în exorcizare, preotul 
substituindu-se medicului. Existau rugăciuni speciale 


pentru anumite maladii. Tot astfel trebuie să amintim 
credinţa, care a dăinuit multă vreme, că regii puteau 
vindeca anumite boli, atingând bolnavii cu mâinile. 

Când un om de ştiinţă încerca să se abată de la 
dogme, era persecutat. E cunoscut exemplul lui Galilei. 
Din domeniul medicinei vom menţiona pe cel al lui Pietro 
d'Abano, profesor la universitatea din Padova. Acuzat de 
Inchiziţie cu un an înaintea morţii şi mort în timpul 
instruirii procesului, el a fost totuşi condamnat să fie ars 
pe rug, iar sentinţa să se execute asupra cadavrului. 

În aceste condiţii, putem înţelege mai uşor erorile, 
fanteziile, superstiţiile şi absurdităţile legate de o boală 
considerată ca nouă, boală foarte gravă. 

În ce priveşte cauzele sifilisului, s-au invocat 
inundaţiile, cutremurele, căldura excesivă, miasmele 
răufăcătoare,  neîngroparea cadavrelor, canibalismul 
(părere admisă şi de celebrul filosof englez Francis Bacon 
de Verulam, ceea ce ne spune mult despre dezorientarea 
spiritelor celor mai luminate ale vremii). S-au învinovăţit 
„viermii  venerieni”, „sămânța  stricatău, raporturile 
sexuale cu animale. Asupra originii sifilisului se pronunţau 
şi astrologii, care incriminau anumite  conjuncţiuni 
planetare. O părere răspândită, între altele şi pentru că 
menaja reputaţia unor sifilitici de rang înalt, a fost aceea a 
transmisiunii ei prin răsuflare, şi e interesant să amintim 
că un ministru al regelui Angliei Enric al VIII-lea a fost 
acuzat că a încercat să-i transmită acestuia sifilisul, 
vorbindu-i la ureche. Cu toate că unul din fruntaşii 
medicinei din acea vreme, ilustrul Paracelsus, despre care 
vom mai vorbi, afirmase într-o frază rămasă celebră: 
„Boala franceză se naşte numai din Venus sau se transmite 
prin ereditate” şi crease termenul de „maladie veneriană”, 
părerile fanteziste au mai dăinuit multă vreme. Chiar la 
sfârşitul secolului al XVI-lea, unii autori afirmă drept cauză 


a sifilisului mânia divină, boala fiind socotită drept o 
pedeapsă cerească pentru păcatele oamenilor. 

Aceleaşi erori şi fantezii le întâlnim şi în ce priveşte 
tratamentele încercate la apariţia bolii. La aceasta a 
contribuit şi faptul că multă vreme ele s-au făcut nu de 
către medici, ci de băieşi, bărbieri, şarlatani, vindecători 
din bâlciuri, vagabonzi care luau de la bolnavii disperaţi 
sume importante. Cele mai diferite plante şi animale sunt 
recomandate şi folosite: coji de alune, revent, salsaparilă, 
mac, mătrăgună, urzici, băi de ierburi, băi de sânge de bou 
recent tăiat, ficat de bou, şopârle, broaşte țestoase, melci, 
cărăbuşi, lăcuste etc. Foarte răspândit era tratamentul cu 
vipere preparate în diverse feluri: vin în care s-au infuzat 
vipere, fierturi de vipere, came de vipere fiartă sau prăjită, 
sirop cu decoct de vipere etc. Apoi diferite substanţe: aur, 
antimoniu, arsenic, sulf, piatră vânătă, iod, plumb şi altele. 

Cât priveşte pe medici, se părea că gravitatea şi 
întinderea flagelului îi dezarmase, astfel că nu ştiau ce 
atitudine să ia. Despre medicii germani, Ulrich von Hutten 
scria: „Ei tăcură timp de doi ani; în loc să trateze bolnavii, 
nici nu voiau să-i vadă”. Laurent Phrisius. 

Fig. 5 Şarlatan la bâlci (după o gravură veche) 

medic din Metz (1532), scrie: „Bieţii bolnavi fură la 
început goniţi din societatea oamenilor, ca nişte cadavre 
putrede, şi siliţi să locuiască la ţară şi în păduri, părăsiţi de 
doctori, care nu voiau să se preocupe de a trata această 
boală, nici prin speculație, nici prin consultaţie, nici prin 
vizite”. Medicii italieni procedau la fel. Torella (1500) scria 
că ei evitau să trateze boala, despre care mărturiseau că 
nu ştiu nimic. Un contemporan scrie, în 1505: „Când 
această boală nouă a apărut în Italia, mai mulţi medici 
dintre cei mai celebri fură foarte nedumeriţi şi refuzară să 
o trateze, pe bună dreptate. Căci în tratamentul bolilor 
prima indicație trebuie să fie trasă, după Galien, din esenţa 
maladiei, ceea ce nu se putea în cazul unei boli, care era 
absolut necunoscută”. Medicii din Franţa, Spania şi din 
alte ţări au adoptat o poziţie similară. 

Totuşi, cu timpul medicii nu mai putură ignora 
ravagiile flagelului. După cum scrie sifiligraful francez 
Astruc „Boala se răspândise în mod uimitor şi, numărul 
bolnavilor crescând în fiecare zi, medicilor le fu în cele din 
urmă ruşine să se abţină cu totul de la datoria lor într-o 
ocazie atât de importantă. Astfel mai mult ruşinea decât 
speranţa de a reuşi îi făcu să înceapă tratamentul acestei 
boli”. Dar chiar când medicii începură să se ocupe de 
sifilis, nu se putu fixa o atitudine unică; se iviră păreri 
diferite, discuţii aprinse şi erori extrem de dăunătoare. 
Vom aminti, ca exemplu, disputa înverşunată cu privire la 
eficacitatea comparată a doua medicamente: gaiacul şi 
mercurul. 

Lemnul de gaiac s-a bucurat multă vreme de 
renumele unei mari eficacităţi în tratamentul sifilisului; 
astăzi, când ştim că acest renume era total nefondat, 
suntem uimiţi de marele număr de apologeţi ai terapeuticii 
amintite, printre care se numărau nu numai simpli bolnavi, 
dar şi oameni de ştiinţă, filosofi, umanişti etc. În poemul lui 


Fracastor, ciobanul Sifil se vindecă de groaznica sa boală 
prin gaiac. Fernel, profesor la Facultatea de Medicină din 
Paris, care - după cum vom vedea mai departe - a adus 
contribuţii importante în problema sifilisului, recomanda 
ca tratament gaiacul. Nicolas Poli, medic al împăratului 
Carol Quintul, povesteşte că trei mii de bolnavi desperaţi 
fură vindecaţi deodată prin decoct de gaiac şi că, după 
vindecare, li s-a părut că au revenit la o viaţă nouă. Tot 
astfel filosoful şi umanistul Ulrich von Hutten, bolnav de 
sifilis şi tratat cu gaiac, a proclamat extraordinarele efecte 
ale acestui medicament şi a scris chiar o odă în cinstea lui, 
intitulată: De morbi gallici curatione per administrationem 
ligni guaiaci (Despre tratamentul bolii galice prin 
administrarea lemnului de gaiac). În ea, autorul arăta 
deschis că suferea de nouă ani de un sifilis grav, cu dureri 
violente, ulcere, îngroşări şi carii ale oaselor, slăbire 
extremă a întregului corp şi epuizare tenace, că folosise de 
unsprezece ori fricţiunile mercuriale, fără rezultat, că - 
după chinuri şi pericole extraordinare, când nu mai spera 
în vindecare - a fost complet vindecat numai prin decoct 
de gaiac, folosit timp de treizeci de zile. 

Gaiacul, adus din America, a fost introdus în 
terapeutică în anul 1517; primele tratamente s-au făcut 
chiar în Indiile Occidentale, de unde - după părerea 
generală - fusese adus şi sifilisul, astfel că părea logic ca 
leacul să se găsească unde se afla şi boala. De la început s- 
au răspândit ştiri despre vindecări rapide şi complete. Un 
contemporan, Brassavole, scrie: „Un anume González era 
rău chinuit de sifilis. După ce a încercat, fără folos, toate 
celelalte tratamente şi izbit de minunile ce se povesteau 
despre acest lemn, s-a îmbarcat pentru a merge în insulele 
descoperite de curând; el se trată acolo şi se vindecă. 
Întorcându-se în Portugalia, a practicat medicina şi a tratat 
sifilisul aşa cum fusese tratat el însuşi”. Altă mărturie: „Un 


spaniol, care contractase sifilisul de la o femeie indiană şi 
suferea de dureri crunte a băut apă de gaiac pe care i-a 
dat-o un indian şi a fost nu numai scăpat de dureri, dar 
complet vindecat”. 

Până la aducerea gaiacului în Europa, bolnavii bogaţi 
plecau la cură în America. Acest obicei s-a menţinut în tot 
cursul secolului al XVI-lea. Iată încă un exemplu curios, 
citat de un contemporan: „Fiind la Paris în anul 1564, mă 
împrietenisem cu doi tineri din acest oraş, din familii 
ilustre, al căror nume nu-i voi dezvălui, care se infectaseră 
de această contagiune veneriană, pentru că, de obicei, ea 
se capătă prin contact sexual, ruşinos, şi o ascunseră cât s- 
a putut mai mult. În fine, boala se manifestă prin căderea 
părului, pustule roşii pe frunte, dureri nocturne ale oaselor 
braţelor, gambelor, coapselor, umerilor, părţii anterioare a 
capului, precum şi alte semne, ca durerea în gât, care îi 
împiedica să mănânce carne. Părinţii consultară medici şi 
chirurgi experimentați, care făcură tot ce arta lor le 
permitea, dar în zadar. Dimpotrivă, boala se agrava; au 
apărut nodozităţi la cap, la oasele membrelor, cu dureri 
nocturne insuportabile, încât bolnavii strigau noaptea atât 
de tare că îi auzeau vecinii. În fine, după numeroase 
suferinţe şi tratamente, bolnavii fură consideraţi incurabili. 
Tocmai atunci, un ambasador fu trimis de regele Spaniei la 
regele Franţei Carol al IX-lea, care se afla la Paris. 
Ambasadorul, informat die cazul celor doi tineri, spuse că 
a văzut în Burgundia, în Germania, în Flandra, în Italia şi 
în Spania, mai mulţi sifilitici, care după ce fuseseră trataţi 
fără rezultat, şi-au găsit vindecarea radicală în America şi 
dădea mai ales ca exemplu pe un secretar al său. Auzind 
despre aceasta, tinerii merseră să se îmbarce în Spania, 
pentru San Domingo. Aici, medicii fură de părere să treacă 
într-o altă insulă, alăturata, unde femeile se pricepeau să 
vindece această boală”. 


lată tratamentul pe care-l aplica o femeie din acea 
insulă: „Ea rupea şi despica cu dinţii bucăţi mici din arbori 
tineri de gaiac şi le fierbea într-un vas de pământ complet 
închis; dădea bolnavilor să bea în fiecare dimineaţă o cană 
din acest decoct în două sau trei reprize; apoi îi trimitea să 
sie; plimbe sau să facă exerciţii, sau să lucreze la o mină 
de aur la două ore depărtare; când se întorceau plini de 
sudoare, îşi schimbau numai rufăria şi apoi luau masa, dar 
nu beau decât apă de ploaie dintr-o baltă din apropiere. La 
ora trei după amiază, le dădea să bea tot atâta gaiac cât şi 
dimineaţa, apoi făceau aceleaşi exerciţii. Fără alte remedii, 
fură complet vindecaţi în şase săptămâni, rămânând numai 
cu gingiile umflate şi inflamate, dar şi acestea se vindecară 
după o scoatere de sânge prin înţepare în mai multe locuri 
cu un os de peşte foarte ascuţit. Nodozităţile pe care le 
aveau la oase dispărură, toate durerile nocturne încetară 
după 15 zile, pofta de mâncare le reveni; în fine, toate 
accidentele se risipiră. Se întoarseră sănătoşi în Spania, 
apoi la Paris”. 

Astfel de istorisiri, şi multe altele de acelaşi fel, 
determină un curent puternic în favoarea gaiacului, căruia 
i se atribuiau tot felul de calităţi excepţionale. Într-un 
dialog imaginat de Jacques de Bethencourt, medic la 
Rouen, între mercur şi gaiac, acesta din urmă îşi arătă 
astfel meritele: „Mărturiseşte că toţi medicii ¿în de acord 
să te considere un medicament otrăvitor, coroziv şi 
vătămător... Cât despre mine, îţi voi spune ce sunt şi cât 
valorez... În epoca în care nu exista niciun remediu care să 
poată fi opus cu eficacitate teribilelor ravagii ale bolii 
veneriene, eu am coborât din cer pentru salvarea 
omenirii... Nu mă acuza de mândrie, nu spun despre mine 
decât ceea ce spune toată lumea. De altfel, mi-am trecut 
probele şi sunt cinstit de toate naţiunile pentru calităţile 
mele dumnezeieşti... Aceste însuşiri nu derivă nici dintr-un 


metal, nici dintr-o otravă; ele sunt conforme şi apropiate 
naturii omului. Eu trag din substanţa mea elementele unei 
acţiuni puternice asupra bolii venerice. Eu subţiez umorile 
îngroşate, curăţ umorile vâscoase, deschid porii, evacuez 
umorile maligne prin căile lor naturale, şi aceasta fără 
violenţă şi fără pericol; apăr de orice murdărie părţile 
sănătoase ale organismului; asigur integritatea viscerelor 
esenţiale ale vieţii; modific rănile grele, le usuc şi le 
cicatrizez... Impun bolnavilor mei, pentru a mă ajuta, 
numai obligaţia unei diete severe, căci în boala venerică 
trupul este plin cu umori nesănătoase şi, cum spune 
Hipoorat, cu cât dai mai multe alimente unui corp impur, 
cu atât îi hrăneşti impuritatea”. 

Era necesară o convingere adâncă despre 
eficacitatea tratamentului, deoarece acesta era foarte 
complicat şi greu de suportat. Metoda cea mai răspândită 
era următoarea: existau două decocturi, unul forte şi unul 
slab, al doilea rezultând dintr-o fierbere prelungită a 
lemnului care folosise la prepararea celui dintâi. Bolnavul 
era în prealabil purgat şi supus unei diete uşoare, apoi i se 
dădea un pahar din decoctul forte, cald, dimineaţa, în pat. 
După aceea era făcut să trans Fig. 6 Pregătirea şi 
administrarea gaiacului (Biblioteca Naţională, Paris) 

pire timp de trei ore. După patru ore de la primul 
decoct, mânca câţiva biscuiţi şi câteva fructe şi bea din 
abundență din decoctul slab. După patru ore de la această 
masă frugală, un alt pahar din primul decoct şi trei ore de 
sudaţie; apoi iar biscuiţi şi fructe şi câteva pahare din 
decoctul slab. Când bolnavul era prea slab, i se permitea o 
supă de pui sau chiar pui fiert sau fript, fără sare. Această 
metodă era continuată timp de 15 zile consecutiv; se 
făceau totodată şi clisme, iar la sfârşit 

O uşoară purgaţie. După o pauză, acelaşi tratament 


era repetat până la a treizeciea sau a patruzecea zi, dar cu 
ceva mai multă hrană. Dacă bolnavul, după douăzeci şi 
cinci sau treizeci de zile mai avea putere să umble. 

I se permitea, când nu transpira, să se plimbe 
îmbrăcat gros în camera sa, menţinută la o temperatură 
ridicată. O a doua purgaţie termina tratamentul propriu- 
zis. Regimul era continuat încă o lună, fără vin, cu decoctul 
slab ca băutură obişnuită. 

Astfel se făcea, în general, tratamentul cu gaiac, 
despre care Hutten spune că vindeca atâta lume „încât 
medici celebri se deplasară în Spania din ordinul 
împăratului Carol Quintul şi al unui episcop german, 
pentru a învăţa adevărata metodă de întrebuințare a 
acestui lemn de la acei care o practicaseră în insula 
spaniolă”. 

Explicaţiile date modului de acţiune al gaiacului erau 
tot atât de fanteziste ca şi eficacitatea sa. lată una din ele: 
„Dieta permitea decoctului să pătrundă uşor în toate 
părţile corpului şi să atenueze, să subţieze şi să topească 
particulele de sânge şi de limfă întărite de virusul 
venerian; gaiacul de asemenea modifica şi îndrepta 
picăturile de virus pe care le întâlnea sau le alunga prin 
transpiraţie sau prin urini şi, spălând timp de patruzeci de 
zile toate viscerele şi toate vasele, înlătura treptat toate 
obstrucţiile şi toate astupările, care se produceau acolo. 
Astfel răutatea virusului fiind eliminată, distrusă, bolnavii 
îşi recăpătau sănătatea iniţială”. 

Cu toate că gaiacul, în ciuda ineficacităţii sale a avut 
- după cum am văzut - susţinători numeroşi, entuziaşti şi 
de calitate, împotriva lui s-au ridicat, cu aceeaşi 
convingere, adepţii mercurului. De altfel, acesta era 
cunoscut de mult ca agent valoros în diferite boli de piele; 
atât medicii romani, cât şi cei indieni îl foloseau, iar apoi - 
privi în & dicii arabi - s-a transmis şi în Europa Evului 


Mediu; între altele, a fost încercat şi în lepră. Întrucât 
simptomele cele mai izbitoare în sifilis erau pustulele şi 
ulcerele grave, medicii s-au inspirat din învăţătura lui 
Celsus care sfătuia „să nu se caute remedii necunoscute, 
dacă survine vreo boală pe care n-o cunoaştem; dar să se 
examineze de ce boală se apropie mai mult şi să se încerce 
leacurile asemănătoare cu acelea, care au vindecat în 
repetate rânduri o boală apropiată, ceea ce constituie 
mijlocul de a da ajutor prin analogie”. 

Pe când eficacitatea gaiacului era iluzorie, renumele 
lui datorându-se unei psihoze colective, dorinţei bolnavilor 
de a-şi vedea atenuată nenorocirea, mercurul are în sifilis 
o eficienţă certă. A fost primul medicament cu adevărat 
util ca valoare ştiinţifică, deşi era departe de a duce la 
vindecarea temutei boli. Jacques de Bethencourt scria, în 
1527, aceste cuvinte profetice: „Mercurul este cel mai 
activ din toate remediile sifilisului. Nu vorbesc, se înţelege, 
decât de leacurile întrebuințate până acum. Poate că 
viitorul ne va aduce o descoperire pe care nu o putem 
prevedea. Poate că într-o zi, un spirit eminent şi fericit 
inspirat va des 


Fig. 7 Tratamentul prin fumigaţiuni cu mercur în secolul 
al XVI-lea 


coperi pentru binele omenirii un leac mult mai 
eficace, decât toate celelalte”. 

Dar efectele certe ale mercurului au fost diminuate 
sau alterate de modurile barbare de administrare, care 
duceau - în loc de ameliorări - la adevărate îmbolnăviri 
medicamentoase, din cauza folosirii unor doze excesive. 
Modurile de tratament erau: fricţiuni, clisme, băi de 
sublimat  (biclorură de mercur), afumări cu cinabru 
(bisulfură de mercur), ungerea rufăriei pe faţa internă cu o 
pomadă cu mercur, fumigaţiuni în cuptoare speciale. 
Tratamentul era completat cu luări de sânge şi cure de 
transpiraţie. La început, medicii foloseau mercurul în doze 
moderate; astfel în unguente proporţia era în primele 
formule, după Torella, a patruzecea parte, ceea ce era prea 
puţin, încât treptat s-a ajuns până la a noua parte; aceasta 
era proporţia în „unguentul sarasin”, cel mai folosit pe 
atunci şi adus de la arabi. Sifiligrafii italieni Giovanni da 
Vigo, al cărui emplastru cu mercur a fost folosit până în 


secolul nostru, şi Berengaria da Carpi, care La îngrijit pe 
Benvenuto Cellini, au răspândit unguentul mercurial şi au 
dobândit o mare reputaţie şi o mare avere, astfel că se 
făcea despre ei gluma că au descoperit „piatra filosofală”, 
transformând mercurul în aur. Carpi a lăsat prin testament 
ducelui de Ferara 40.000 de scuzi, pe lângă alte metale 
preţioase, iar Vigo declară că „a încercat de o mie de cri” o 
pomadă compusă de el, care i-a adus „multă onoare şi mult 
profit”. 

Faptul că tratamentul antisifilitic era o mare sursă de 
venituri, a atras în această ocupaţie numeroşi nepricepuţi 
şi necinstiţi, care administrară mercurul în doze foarte 
mari, ajungând astfel la intoxicații. În această privinţă s-a 
făcut - şi chiar de unii medici - o eroare gravă: intoxicația 
mercurială provoacă o abundentă sălivaţie; era deci 
semnul unei situaţii care trebuia evitată, dar care a fost 
considerat, dimpotrivă, ca un grad de eficienţă ce trebuia 
neapărat atins, deoarece numai astfel s-ar elimina agentul 
sifilisului din corp. S-au instituit adevărate „cure de 
salivare” în care bolnavul trebuia să producă zilnic litri de 
salivă. Se ajungea în acest fel la intoxicări mercuriale cu 
simplame dintre cele mai grave: stomatită, ulceraţii ale 
cavităţii bucale, căderea dinţilor, asfixiere prin tumefierea 
glotei etc. Tot Ulrich von Hutten, adversar implacabil al 
mercurului, ne-a lăsat o descriere a tratamentului 
mercurial aşa cum se practica în vremea lui, descriere 
care nu mai are nevoie de comentarii: „Ei făceau, cu o 
pomadă compusă din diferite medicamente, oncţiuni pe 
încheieturile braţelor şi gambelor; unii le făceau şi pe 
coloana vertebrală şi pe gât, alţii pe tot corpul... Bolnavii 
erau ţinuţi douăzeci sau treizeci de zile, sau mai mult 
închişi într-o etuvă, unde se întreținea continuu o căldură 
foarte mare. După ce erau frecaţi cu unguent, erau culcaţi 
şi bine acoperiţi, pentru a transpira... Gâtul, limba, cerul 


gurii se ulcerau, gingiile se umflau, dinţii se clătinau, din 
gură curgea un lichid urit mirositor... Acest fel de a trata 
sifilisul era atât de crud, că mulţi preferau să moară de 
sifilis, decât să se vindece prin acest mijloc”. Acelaşi autor 
mai arată: „Cel mai deplorabil lucru în folosirea fricţiunilor 
era faptul că cei care le întrebuinţau nu ştiau de loc 
medicina. Nu erau numai chirurgii, care se ocupau cu 
aceasta, dar oameni al căror singur merit era o neruşinare 
fără margini şi care foloseau fără nicio ştiinţă ceea ce 
văzuseră aplicându-se altor bolnavi sau lor înşişi. Ei se 
serveau de aceeaşi alifie pentru toţi bolnavii. Dacă 
survenea vreun accident, nu ştiau cum să-i remedieze. 
Publicul era destul de orbit şi medicii destul de slabi 
pentru a lăsa pe aceşti sceleraţi să facă tot ce voiau. Astfel, 
neavând altă preocupare decât pe aceea de a chinui fără 
milă pe bolnavi, îi tratau pe toţi la fel fără grijă de vârstă 
sau temperament... Lucrul ajungea în situaţia că bolnavii, 
având dinţii zdruncinaţi, nu mai puteau să se folosească de 
ei. Cum gura lor nu era decât o ulceraţie rău mirositoare şi 
stomacul era slăbit, nu aveau poftă de mâncare şi, deşi 
erau chinuiţi de o sete intolerabilă, stomacul nu putea 
primi nicio băutură. Mulţi aveau amețeli, alţii erau atinşi 
de nebunie. Erau cuprinşi de tremurături la mâini, picioare 
şi întregul corp, şi d-le o bâlbâială uneori incurabilă. Am 
văzut pe mai mulţi murind în cursul tratamentului şi ştiu 
că trei ţărani bolnavi, fiind închişi de unul din aceşti 
empirişti într-o etuvă foarte caldă, unde eu aşteptat totuşi 
cu răbdare în speranţa de a fi vindecaţi, pieriră prin 
violenţa căldurii, care îi epuiză încetul cu încetul. Am văzut 
pe alţii sufocaţi de o umflare a gâtului şi alţii care au pierit 
din greutatea de a urina. Foarte puţini şi-au redobândit 
sănătatea şi aceasta numai după pericolele, suferinţele şi 
relele de carte am vorbit”. 

Aceste excese au avut o consecinţă nefastă: s-a creat 


un curent împotriva mercurului, indiferent de condiţiile de 
administrare. La Roma, în anul 1500, medicul Pinctor 
scrie: „Argentum vivum nocet membris principalibus et 
dentibus et  gingivis” (Mercurul vatămă membrele 
principale şi dinţii şi gingiile). Tonella, memedicul familiei 
Borgia, subliniază: „... tot felul de impostori, Vagabonzi se 
laudă în vremea aceasta că vindecă complet sifilisul. Cum 
ei nu ştiu nimic, nu au niciun fel de îndoieli şi promit 
minuni. Ai crede, auzindu-i, că vor învia morţii, dar aceste 
frumoase speranţe se termină curând printr-o moarte 
bruscă şi neaşteptată”. El acuza formal tratamentul 
mercurial de a fi provocat moartea lui Jean şi Alfons 
Borgia. La Colonia, cronicarul german Joannes Voschs 
(1507) vorbeşte de  „maliţia argenti vivi et cura 
tormentaria” (despre ravagiile mercurului şi tratamentele 
chinuitoare). Marele anatomist italian Falloppio se 
pronunţă împotriva mercurului. Fondatorii unui spital din 
Bologna înscriu în statutele lor interzicerea absolută de a 
se folosi pomadă conţinând mercur. Chiar spre sfârşitul 
secolului al XVII-lea, Jean Mittie membru al Academiei din 
Paris, învinovăţi public pe doi din colegii săi academicieni 
de a fi pricinuit prin curele lor mercuriale moartea a mai 
multor mii de persoane. 

Totuşi, întrucât mercurul era singurul medicament cu 
efect în sifilis, aplicarea lui s-a menţinut; aşa cum vom 
arăta mai departe, timp de trei secole şi mai bine s-a dat o 
luptă continuă între mercurialişti şi antimercurialişti, 
precum şi pentru a face cât mai suportabil acest important 
tratament antisifilitic. 

După cum am văzut, în perioada apariţiei sau 
răspândirii sifilisului, medicina medievală, cu erorile şi 
deficienţele ei, avea încă destulă autoritate pentru a 
exercita o influenţă nefastă, pentru a stânjeni o cercetare 
cu adevărat ştiinţifică. Dar pe de altă parte, această epocă 


este şi aceea a înfloririi ştiinţei şi artei, cunoscută sub 
numele de Renaştere. Este a doua caracteristică a 
perioadei de care vorbim, caracteristică ce a făcut posibile 
primele cercetări şi primele măsuri eficiente în problema 
sifilisului. 

d) Cercetări ştiinţifice şi măsuri antiepidemice 

Epoca Renaşterii, epocă a destrămării feudalismului 
şi a începuturilor capitalismului, este o perioadă de 
dezvoltare a forţelor de producţie, a industriei, comerţului 
şi meşteşugurilor, de mari descoperiri geografice, de avânt 
cultural. Întrucât feudalismul constituia un obstacol în 
calea progresului, o frână în mersul înainte, au loc tot mai 
frecvente răscoale ale burgheziei, ţărănimii şi 
meşteşugarilor, sub conducerea burgheziei, situată în acel 
moment istoric pe poziţii progresiste. Lupta antifeudală 
duce - pe plan ideologic şi cultural 

— La combaterea teologiei, scolasticii, 
dogmatismului, la un mare avânt al ştiinţelor naturii şi al 
ştiinţei, în general. Medicina a folosit din plin această 
revoluţie ideologică; bastioanele misticismului, astrologiei, 
dogmatismului sunt atacate şi dărâmate, iar în locul lor 
ajung la loc de cinste observaţia, raţiunea, experimientul. 
Drept consecinţă, diverse ramuri ale medilinei iau un mare 
avânt. Astfel anatomia beneficiază le libertatea disecţiei, 
iar cunoaşterea amănunţită şi efcactă a corpului omenesc 
serveşte progresului medical general. Numeroşi 
cercetători dornici de o cunoaştere precisă a realității se 
ocupă cu anatomia şi disecţia. De exemplu, ilustrul 
reprezentant al Renaşterii Leonardo da Vinci (1452 - 
1519), între multiplele 9 ale activităţi, a autopsiat treizeci 
de cadavre de bărbaţi şi femei, de toate vârstele. Proiecta 
un tratat de anatomie compus din 120 de cărți. Marea 
valoare a cercetărilor sale se reflectă în cele ptetste 1.500 
de desene ce ni s-au păstrat, executate cu mare măiestrie 


şi fidelitate. Dar opera sa nu era cunoscută decât într-un 
cerc restrâns, manuscrisele s-au pierdut şi n-au fost 
regăsite decât după câteva secole. Astfel că marele 
inovator al anatomiei fu Andreas Vesalius (1514 - 1564), 
profesor la universitatea din Padova. Acesta, printr-o 
muncă uriaşă de disecţie a revizuit întreaga Anatomie, 
arătând numeroasele erori care existaseră până atunci şi 
avuseseră caracterul unor dogme. Opera sa monumentală 
De humani corporis fabrica (Despre structura corpului 
omenesc), publicată în 1543, fu atacată cu mare violenţă 
de spiritele retrograde, iar autorul, acuzat de erezie şi 
urmărit de autorităţile bisericeşti, silit să se expatrieze. 

Alţi oameni de cultură au plătit cu viaţa lupta lor 
pentru progres. Spaniolul Miguel şervet (1509 - 1553) a 
fost un precursor al lui Harvey în marea descoperire a 
circulaţiei sângelui; susţinerile sale au fost incluse într-un 
tratat pe teologie, pentru care autorul a fost acuzat de 
erezie şi ars pe rug la Geneva. 

O figură ilustră a medicinei Renaşterii, despre care 
am mai amintit, este 'Theophrastus Bombastus von 
Hohenheim, cunoscut mai ales sub numele de Parac-elsus 
(1493 - 1541), profesor la Basel. El supune unei critici 
nimicitoare erorile medicinei medievale, subliniază 
obligaţia pentru omul de ştiinţă de a se baza pe rațiune şi 
experiență (experimentum ac ratio). Tot el introduce şi o 
altă inovaţie: pe când până atunci operele ştiinţifice se 
scriau în limba latină, Paracelsus scrie în limba germană 
pentru a-şi face astfel lucrările mai accesibile. Persecutat 
şi el pentru părerile sale, fu nevoit să părăsească Baselul şi 
rătăci zece ani prin Germania, negăsind niciun tipograf 
pentru manuscrisele sale nicio universitate care să 
autorizeze publicarea, astfel că cea mai mare parte din ele 
au fost editate după moartea lui. 

Exemplele de mai sus - câteva din numeroasele 


personalităţi ale ştiinţei din epoca Renaşterii - arată că, în 
ciuda piedicilor şi persecuțiilor, ştiinţa a făcut în această 
perioadă uriaşi paşi înainte. De aceste progrese a 
beneficiat şi cercetarea problemei sifilisului. 

S-a folosit, în primul rând, experienţa dobândită în 
combaterea bolilor epidemice. Se ştie că în Evul Mediu au 
bântuit diverse maladii, epidemii foarte grave, dintre care 
cele mai mari ravagii le-a făcut ciuma. Epidemiile de ciumă 
au devastat oraşe şi regiuni întregi. Despre boală se ştia 
prea puţin; biserica o considera ca o ispăşire a păcatelor şi 
recomanda, ca remedii, resemnarea şi rugăciunile. Dar 
treptat s-a născut şi s-a întărit convingerea că sunt posibile 
şi alte mijloace de prevenire şi combatere. Bolnavii erau 
izolaţi în locuri speciale, în afara oraşelor. Toţi cei ce 
cunoşteau un caz erau obligaţi să-i declare. Cei suspecți de 
îmbolnăvire le-au izolaţi sau supravegheați timp de treizeci 
şi apoi de patruzeci de zile (din această regulă a rămas 
termenul de carantină). Casele bolnavilor şi suspecţilor 
erau aerisite, supuse fumigaţiilor; mobilele erau fexpuse la 
soare, lenjeria era arsă. 

Existau deci la sfârşitul Evului Mediu unele idei 
precise, bazate pe observaţie şi experienţă, cu privire 1$ 
apărarea de bolile epidemice. Ele au fost aplicate în 
dfetdrul acţiunilor de stăvilire a răspândirii sifilisului. 

Într-adevăr - şi este un fapt remarcabil -, în ciuda 
teoriilor absurde di privirea la originea sifilisului, despre 
care am vorbit, unii medici au observat de la început 
caracterul său de boală molipsitoare. Astfel chiar în 1496, 
anul când sifilisul în forma sa gravă a atins Olanda, 
Ulsenius, medic şi igienist olandez, i-a afirmat 
contagiozitatea. Am văzut că Paracelsus a precizat că 
sifilisul se contractează numai prin contactul sexual sau 
prin moştenire. Contagiozitatea sifilisului a fost treptat 
aproape general admisă. Fracastor a susţinut-o cu 


strălucire în celebra sa carte: De contagione et contagiosis 
morbis (Despre contagiune şi boli contagioase), care 
constituie un moment important în istoria epidemiologiei. 

Pe baza acestei concepţii s-au explicat unele măsuri, 
care - deşi în condiţiile epocii au fost departe de a duce la 
rezolvarea problemei - s-au dovedit atât de judicioase, 
încât unele se menţin până în zilele noastre. 

Constatându-se că un mijloc foarte important de 
răspândire a sifilisului îl constituie bordelurile, prostituţia, 
s-au emis ordonanţe interzicând prostituatelor bolnave 
exercitarea profesiunii, sub sancţiunile cele mai grave, ca 
de exemplu stigmatizarea pe frunte cu fierul roşu. S-au 
înfiinţat localuri speciale pentru izolarea şi tratarea 
bolnavilor. Prostituatele erau examinate, iar cele găsite 
bolnave erau internate în spital, chiar cu sila. Toate 
prostituatele trebuiau să aibă un carnet oficial de sănătate; 
de asemenea nu se putea angaja personal în taverne sau 
hanuri fără prezentarea unui astfel de carnet. In 1496, 
prostituatele sunt expulzate din Bologna, Ferrara şi alte 
localităţi. Un statut din Faenzi din anul 1507, stabilea că: 
„femeile care vor să se ocupe cu prostituţia trebuie să se 
prezinte la biroul zis «al gărzii» pentru a se şti dacă vin 
dintr-un loc suspect şi dacă au corpul sănătos şi niciuna 
care e atinsă de boala franceză nu poate exercita această 
profesiune”. Gaspar Torella, episcop şi medic al familiei 
Borgia, cerea papei Alexandru al VI-lea să instituie un 
examen medical regulat al prostituatelor şi internarea 
celor bolnave în spital pentru tratamentul necesar. 

Un alt focar de răspândire a sifilisului îl constituiau 
băile publice foarte numeroase în Evul Mediu, obicei 
rămas de la romani. După apariţia sifilisului, multe băi au 
fost închise. Pentru altele s-au edictat ordonanţe în scopul 
prevenirii contagiunii. Astfel în 1496, deci foarte curând 
după ivirea sifilisului în Germania, autorităţile din 


Nürnberg au dat următorul ordin: „Toți cei atinşi de boala 
cea nouă nu pot să uzeze de băi împreună cu cei sănătoşi. 
E oprit de asemenea în băile publice ca cei sănătoşi să se 
servească de aceleaşi instrumente, care au servit 
bolnavilor”. 

Pretutindeni se iau măsuri drastice de izolare a 
bolnavilor. Un edict chiar din primele timpuri ale 
răspândirii maladiei ordonă tuturor bolnavilor de sifilis din 
Paris să părăsească oraşul şi împrejurimile sale. În 1497, 
la Bamberg se interzice bolnavilor orice contact cu cei 
sănătoşi, accesul în hanuri şi chiar în biserici. Tot în 1497, 
o ordonanţă a Parlamentului din Paris prescrie bolnavilor 
de sifilis, care sunt străini, să părăsească oraşul, iar 
bolnavilor locuitori ai oraşului să rămână în locuinţele lor 
până la completa vindecare; 

parizienilor săraci le e rezervată în cartierul Saint- 
Gerraain o casă închiriată, unde vor primi îngrijiri. Cei ce 
nu se vor supune sunt ameninţaţi cu aruncarea în Sena. 

În multe ţări sunt deschise spitale speciale. În 1552, 
o ordonanţă la Veneţia decreta ca „toţi ulceroşii şi bolnavii 
de boala franceză să meargă să se trateze în localuri 
special destinate acestui scop”, adică în spitalul numit „al 
Incurabililor”; administratorii acestui spital trebuiau să 
ţină o listă exactă a bolnavilor, bărbaţi şi femei, cu numele, 
prenumele, ziua de intrare şi cea de ieşire. 

Justeţea acestor măsuri antiepidemice şi prompta lor 
introducere, la scurt timp după apariţia sifilisului, 
constituie un titlu de merit pentru spiritul de observaţie al 
sifiligrafilor contemporani. 

De acelaşi spirit de observaţie au dat dovadă şi în 
studierea manifestărilor şi evoluţiei acestei atât de 
curioase boli. În primul rând - şi este foarte important -, 
au demarcat net sifilisul de celelalte boli venerice 
cunoscute atunci, blenoragia şi şancrul moale; vom vedea 


că această distincţie remarcabilă a fost pierdută în 
secolele următoare, când cele trei boli au fost considerate 
drept manifestări ale unei afecţiuni unice, concepţie care a 
dăunat mult studiului sifilisului. In al doilea rând, ei au dat 
descrieri precise ale simptomelor bolii şi au ştiut să 
încadreze în sifilis simptome foarte diferite. Am văzut 
descrierea, şi exactă şi poetică, făcută de Fracastor. 
Descrieri precise au mai făcut Vigo (14501525), Falloppio 
(1523 - 1562) şi alţii. In afară de leziunile cutanate, au fost 
observate şi leziunile interne şi chiar cele nervoase. Astfel 
celebrul chirurg francez Ambroise Pare (1510 - 1590) 
notează: „Sifilisul este o boală cauzată de contacte... 
cuprinzând de asemenea organele interne, cu dureri 
nocturne violente la cap; unii bolnavi îşi pierd auzul, alţii 
au gura deformată, ca cei care neagă pe dumnezeu; alţii 
nu pot mişca mâinile şi picioarele şi umblă tot timpul 
şchiopătând; alţii au o înţepenire a tuturor membrelor, nu 
le mai rămâne decât vorbirea, care este de obicei stridentă 
şi plângătoare, blestemând ceasul în care s-au născut; alţii 
sunt atinşi de epilepsie şi, într-un cuvânt, se poate vedea 
sifilisul complicat cu tot felul de boli”. 

Totodată sunt combătute erorile şi fanteziile cu 
privire la originea, natura şi modul de transmisiune a 
sifilisului. Un merit deosebit are în această privinţă şi Jean 
Femei (1497 - 1557), profesor la Facultatea de Medicină 
din Paris. Spirit ştiinţific, el se bazează pe stricta 
observare a faptelor. În ce priveşte cauza sifilisului, Fernel 
respinge teoriile astrologice şi mistice, atribuind boala 
unui agent pe care-l numeşte „virus”. Tot Femei a făcut o 
legătură între diferitele manifestări ale sifilisului, arătând 
că ele constituie fazele regulate ale aceleaşi boli. El a mai 
arătat că transmiterea virusului sifilitic se face prin 
contactul cu o parte a corpului, unde epidermul a fost 
lezat, că în punctul respectiv se produce o ulceraţie şi de 


aci boala se răspândeşte în tot corpul. Această concepţie a 
răspândirii agentului cauzal apare cu atât mai meritorie, 
cu cât Fernel nu a cunoscut circulaţia sângelui, 
descoperită abia în 1628 de William Harvey (1578 - 1658). 

În aceeaşi epocă, Ucay, medic la Toulouse, combate 
cu ironie susţinerile astrologilor, privitoare la cauza 
sifilisului: „Se pare că ei au crezut că aştrii merg la bordel 
şi că se petrec între ei contacte desfrânate; nu ştiu de ce 
nu au susţinut că aştrii au contractat sifilisul şi că l-au 
transmis apoi oamenilor prin influ-Spta lor. Nu ştiu cine 
sunt mai ridicoli, autorii acestei pkreri sau eu, care o 
combat”. 

În afară de contagiunea veneriană, transmisiunea pe 
alte căi, care există realmente, dar e foarte rară, a fost 
observată şi descrisă de diverşi sifiligrafi; astfel prin sărut, 
prin obiecte diverse, lenjerie, pahare (Nicolo Massa, 
Erasmus, Fracastor), prin ventuze (Thomas Jordan)”. 

Intuiţii remarcabile cu privire la agentul patogen au 
avut - afară de Fernel - şi alţi autori. Ulrich von Hutten 
incrimina „mici viermi înaripaţi” şi preciza: „In ce ne 
priveşte, lăsând la o parte discuţiile vagi cu privire la 
esenţa de neînțeles a bolii, vom spune că este urmarea 
depravării sângelui, devenit oarecum purulent”. După 
Fracastor, agentul responsabil al sifilisului, ca de altfel şi 
al altor boli contagioase, este constituit din 
microorganisme invizibile, „particule foarte mici şi 
inaccesibile simțurilor”. Aceşti germeni, precizează el, au 
facultatea de a se înmulţi şi a se răspândi rapid. 

Din aceste câteva exemple, se poate constata spiritul 
de observaţie şi de interpretare al sifiligrafilor din secolul 
al XVI-lea. El este cu atât mai remarcabil cu cât, după cum 
vom vedea, în secolele al XVII-lea şi al XVIII-lea studiul 
sifilisului nu a mai făcut progrese la fel de importante şi, 
mai mult încă, au fost abandonate concepţii juste 


formulate anterior, iar în schimb s-au emis păreri foarte 
greşite. 

În secolul al XVII-lea, este de amintit marele clinician 
englez Sydenham (1624 - 1689), care a completat 
descrierea sifilisului, trasând un tablou foarte sumbru, 
după cum am mai văzut. În secolul al XVIII-lea, trebuie 
menţionat în primul rând Astruc (1685 - 1766), profesor la 
College de France şi celebru susţinător al tezei originii 
americane a sifilisului. El a sesizat parti - culantatea 
curioasă a evoluţiei sifilisului, alternanţa de perioade cu 
leziuni şi perioade latente, fără leziuni: „Virusul venerian 
poate rămâne câţiva ani ascuns în sânge, fără acţiune şi, 
prin urmare, fără a da vreun semn al existenţei sale; dar 
chiar în această stare, el nu pierde nimic, nici din calitate, 
nici din forţă, astfel că la prima ocazie el poate nu numai 
să se pună din nou în mişcare, dar chiar cu o violenţă, care 
face să se plătească scump repausul precedent”. Tot el a 
susţinut tratamentul mercurial şi - fapt remarcabil - 
recomanda  precauţiuni: „Mercurul şi preparatele 
mercuriale sunt unicul remediu capabil să distrugă radical 
sifilisul, dar trebuie să fie folosite cu precauţiune”. Cartea 
lui Astruc „Traité des maladies veneriennes” (Tratat al 
bolilor venerice, 1736) este o sinteză a cunoştinţelor cu 
privire la sifilis, din acea vreme. Pe lângă meritele sale, 
acelaşi autor a căzut în eroarea de a atribui dezvoltarea 
simptomelor sifilisului unui agent inflamator, coroziv, 
coagulant, cu calitate acidă. In acelaşi secol, doi mari 
sifiligrafi şi clinicieni, Boerhaave (1668 - 1738), profesor la 
Leiden (Olanda) şi Van Swieten (1700 - 1772), de origine 
olandeză, dar profesând la Viena, au adus contribuţii 
preţioase la întregirea tabloului clinic al sifilisului; 
totodată, însă, Boerhaave a susţinut că tratamentul 
mercurial trebuie administrat până la extremele limite ale 
salivaţiei? iar Van Swieten, că virusul sifilisului se 


absoarbe prin țesutul grăsos. 

Printre concepţiile curioase trebuie să mai semnalăm 
pe acelea ale iatrochimiştilor, care reduceau fenomenele 
fiziologice şi patologice la transformări chimice, în sensul 
chimiei din secolul al XVII-lea. Astfel francezul Blegny 
(1673) definea „materia veneriană” „un compus de acizi, 
amestecați şi încorporaţi cu corpusculi spirtoşi şi având 
calităţile focului pentru a le da activitatea necesară 
pătrunderii în organism şi producerii de simptome 
sifilitice”. Numai mercurul, după Blegny, era capabil „să 
tocească vârfurile periculoase ale acestor acizi, adevărate 
cauze determinante ale tuturor simptomelor sifilitice, căci 
el este destul de volatil, lichid şi penetrant pentru a se 
mişca într-un fel capabil a pătrunde în toate părţile 
corpului, a se amesteca şi a se uni cu acizii şi a ieşi apoi 
prin principalele căi de eliminare”. 

O greşeală foarte gravă, de care am mai amintit, a 
fost aceea de a considera - spre deosebire de ceea ce se 
arătase în secolul al XVl-lea - cele trei boli venerice 
cunoscute atunci, sifilisul, blenoragia şi şancrul moale, 
drept forme ale unei maladii unice. 

Confuzii s-au făcut şi în privinţa sifilisului congenital; 
numeroase maladii de toate felurile, ca rahitismul, 
oftalmia, micozele părului, reumatismul, diverse infirmităţi 
etc., au fost puse pe seama sifilisului moştenit. 

Erorile grave comise de medici iluştri, care în alte 
afecţiuni şi uneori chiar în sifilis au contribuit la progresul 
medicinei, sunt dovada dificultăţilor pe care le ridică lupta 
împotriva acestei boli. Este cu atât mai mare meritul 
acelora, care au emis păreri juste, făcând astfel posibile 
primele măsuri de combatere şi punând temeliile marilor 
descoperiri viitoare. Despre acestea vom relata în cele e? 
urmează. 

SUCCESELE LUPTEI CONTRA SIFILISULUI ÎN 


CADRUL PROGRESULUI GENERAL AL MEDICINII 

c. Izolarea sifilisului de celelalte boli venerice şi 
precizarea cadrului sau 

Am văzut că în timp ce sifiligrafii din secolul al XVI- 
lea, dând dovadă de un ascuţit spirit de observaţie, au 
deosebit sifilisul de celelalte două boli venerice cunoscute 
încă din antichitate, blenoragia şi şancrul moale, medicii 
din secolele al XVII-lea şi al XVIII-lea au căzut în marea 
eroare de a considera cele trei boli venerice drept o 
singură afecţiune, cu diverse forme. In realitate, cele trei 
maladii au comun numai modul de transmitere, pe cale 
veneriană, celelalte caractere fiind deosebite; dintre ele, 
sifilisul este cu mult cea mai gravă. Teoria unicistă a 
complicat mult sarcina sifiligrafilor. 

În secolul al XVIII-lea, această teorie era admisă de 
marea majoritate a medicilor. Dar chiar în acel secol încep 
să se ivească păreri deosebite. Balfour (din Edinburgh), în 
1767, a considerat blenoragia ca diferită de sifilis. Tadde 
(din Copenhaga) a susţinut acelaşi punct de vedere. Dar o 
eroare a unui ilustru sifiligraf englez, John Hunter, a 
întârziat mult răspândirea concepţiei dualiste. Hunter a 
introdus metoda inoculărilor şi şi-a inoculat (1786) puroiul 
unei blenoragii, urmărind să dovedească astfel că boala 
care rezultă este tot numai o blenoragie. Dar bolnavul de 
la care se recoltase puroiul avea şi un şancru sifilitic 
uretral despre care până atunci nu se ştia; ca urmare, 
Hunter a contractat şi o blenoragie şi un sifilis; acest fapt 
l-a făcut să susţină teoria unicistă, care datorită 
prestigiului său s-a menţinut până în secolul al XIX-lea. 

În 1812, Hernândez, medic la Toulon, într-o lucrare 
bazată pe  şaptesprezece experienţe de inoculare a 
blenoragiei la ocnaşi a demonstrat individualitatea acestei 
boli faţă de sifilis, deschizând astfel drumul pentru alte 
descoperiri. Progresele realizate până atunci au fost, însă* 


în pericol de a fi pierdute datorită unei teorii noi - şi 
fundamental greşite -, dar care, mulţumită energiei celui 
ce a susţinut-o, profesorul Broussais de la Facultatea de 
Medicină din Paris, a avut circulaţie un oarecare timp. 
Pretinzând că este în stare să reformeze „doctrina 
medicală în general adoptată”, negând toate descoperirile 
de până atunci, Broussais a susţinut că toate manifestările 
bolilor se încadrează într-un proces comun de inflamație 
pe care el îl numea „flegmazie” * Cartea sa „Catechisme 
de la médecine physiologique” (Oatechismul medicinei 
fiziologice, 1824) recomanda luarea de sânge, lipitorile şi 
revulsivele mai mult decât în secolele precedente. Astfel 
de doctrine au existat şi în alte ţări; în America, Benjamin 
Rush a emis o teorie după care toate bolile omeneşti se 
încadrează într-o maladie unică. Consecința acestor 
concepţii a fost, bineînţeles, negarea individualităţii 
sifilisului şi, între altele, negarea tratamentului mercurial; 
nu mai era vorba de denunţarea accidentelor supradozării, 
ci de teza că sifilisul nu avea nevoie de mercur pentru a se 
vindeca. Tratamentul recomandat era: repaus la pat, dietă, 
purgative, sângerări, emoliente sau caustice pe ulcere. 
Desruelles, elev al lui Broussais, în lucrarea sa „Memoire 
sur le traitement de la syphilis sans mercure” (Memoriu 
asupra tratamentului sifilisului fără mercur, Paris, 1827) 
recomandă un tratament intern general şi un tratament al 
simptomelor. Ca tratament general: dietă vegetală şi 
lactată, suprimarea vinului şi cafelei, ceaiuri, haine 
călduroase, exerciţii moderate, băi călduţe. În cazuri 
grave:  sângerări generale şi locale, sudorifice, băi 
sulfuroase. Ca tratament local, cel al inflamaţiilor locale: 
lipitori în jurul ulceraţiilor, lipitori la epigastru, luarea de 
sânge în caz de ulcere ale vălului palatului, cură prin 
foame şi dietă lactată în caz de ulcere gomoase. 

Astăzi ni se pare curios că astfel de „tratamente” au 


putut fi preconizate în secolul al XIX-lea, că Broussais a 
avut elevi şi a creat o şcoală. Din fericire, aceste 
absurdităţi nu au oprit mult timp progresul medicinei şi 
marile descoperiri s-au succedat rapid. 

În ce priveşte sifilisul, demarcarea lui de blenoragie 
fu impusă definitiv de marele sifiligraf francez Tiicord 
(1779 - 1889). El a demonstrat printr-o serie de 
experienţe, între care 2.500 de inoculări, că secreția 
blenoragiei nu produce niciodată sifilis. Sifiligraf de 
renume mondial, autor a importante lucrări, din care mai 
ales Traité pratique des maladies veneriennes (Tratat 
practic al bolilor venerice, Paris, 1838), înzestrat cu vervă 
şi spirit polemic, Ricord a dat dovadă de multă energie şi 
combativitate în susţinerea părerilor sale şi combaterea 
teoriilor absurde despre care am vorbit. Deşi a făcut şi 
erori, după cum vom vedea, meritul său este foarte mare în 
istoria sifilisului. El a fost şi creator de şcoală, elevii săi 
continuându-i opera şi completând-o. 

Între altele, Ricord are şi meritul de a fi reabilitat în 
tratamentul sifilisului mercurul pe care mulţi medici şi 
bolnavi îl evitau din cauza accidentelor. Cu toate acestea 
Ricord nu a putut duce până la capăt izolarea sifilisului; el 
a continuat să susţină unitatea dintre sifilis şi şancrul 
moale. Dar doi din elevii săi i-au întregit opera: în 1858, 
Bassereau a dovedit că şancrul sifilitic şi şancrul moale 
sunt două afecţiuni diferite, iar în 1865, Rollet a completat 
această concepţie, descriind asocierea celor două afecţiuni 
în leziunea pe care a denumit-o* „şancru mixt”. 

Odată realizat importantul pas al izolării sifilisului de 
celelalte maladii veneriene, se putea trece mai departe la 
precizarea cadrului sifilisului, a afecţiunilor atât de 
numeroase şi variate, care-l au la bază. Meritul principal în 
această privinţă revine ilustrului sifiligraf francez Alfred 
Fournier (1832 - 1914). El a dat o descriere minuțioasă a 


manifestărilor şi evoluţiei sifilisului în diferitele sale 
perioade, a arătat că numeroase afecţiuni au la origine 
localizarea sifilisului în diverse organe, a dovedit că unele 
afecţiuni nervoase grave şi cu mare răspândire ca tabesul 
şi paralizia generală progresivă au drept cauză sifilisul. In 
fine, a studiat magistral sifilisul congenital cu diversele 
sale leziuni, atât cele timpurii, cât şi cele tardive, precum 
şi deformaţiile caracteristice şi iremediabile, care permit 
recunoaşterea la copii mai mari şi chiar la adulţi a unui 
sifilis moştenit. Vom insista asupra a două probleme, aceea 
a sifilisului congenital şi aceea a sifilisului nervos. 

Leziunile sifilisului congenital sunt de două feluri: 
unele sunt manifestări nemijlocite ale sifilisului şi, în 
general, se aseamănă cu leziunile sifilisului contractat prin 
contagiune. Dar mai există un fel de manifestări 

— Şi în precizarea lor stă meritul principal a lui 
Fournier şi al şcolii sale -, care nu sunt direct de natură 
sifilitică; maladia tulbură procesele de creştere şi 
dezvoltare, determinând astfel o serie de leziuni distincte 
de primele, care au primit numele de „distrofii sifilitice”. 
Printre primele lucrări, care s-au ocupat de această 
problemă, menţionăm şi teza unui medic român, dr A. 
Barasch, intitulată: Influence dystrophique de 1 hérédité 
syphilitique (Influenţa distrofică a eredității sifilitice), 
susţinută sub preşedinţia lui Fournier (Paris, 1896) şi 
calificată de acesta ca „o lucrare de mare valoare”. Este o 
punere la punct a unei probleme pe atunci încă nu 
binecunoscute şi care este precizată astfel în introducere: 

„Sifilisul ereditar, după cum se ştie, se manifestă la 
copii prin accidente de aceeaşi natură cu cele prezentate 
de părinţi; este infecția specifică a copiilor, consecutivă 
maladiei părinţilor, care poate să se manifeste fie în uter, 
fie în viaţa extrauterină, în mod precoce sau adesea în mod 
tardiv, la vârsta de 3, 15, 18, 30 ani şi mai târziu. Dar mai 


adesea influența ereditară se manifestă asupra 
descendenților prin simptome diferite de cele pe care le-au 
prezentat ascendenţii şi toţi autorii sunt de acord pentru a 
spune că sifilisul ereditar prezintă mai puţin caracterul 
unei maladii infecțioase, decât acela al unei tulburări de 
nutriţie, al unei caşexii. Or, aceste dezordini profunde, 
care vor avea o influenţă nocivă asupra copilului, nu sunt 
decât rezultatul intoxicației prin virusul sifilitic, care, 
tulburând nutriția, stânjeneşte evoluţia şi duce la 
formaţiuni incomplete sau la nonformaţiuni. Ansamblul 
acestor tulburări constituie ceea ce s-a convenit a se numi 
distrofia de origine sifilitică”. 

Manifestările acestor distrofii sunt foarte variate, de 
la cele uşoare, până la cele foarte grave. Astfel sunt: 
deformaţii ale dinţilor, „frunte olimpiană” (frunte enorm 
dezvoltată), asimetrii craniene şi faciale, bolta palatină 
adâncă, ogivală, vălul palatului bifurcat, dilatarea venelor 
de pe suprafaţa capului, deficienţe intelectuale sau idioţie, 
coree, surdo-mutătate. Foarte frecvent se întâlneşte o 
triadă simptomatică, formată din: alterări ale dinţilor (aşa- 
numiții dinți Hutchinson),  surdo-mutitate,  keratită 
parenchimatoasă, leziune gravă a ochiului, care poate 
duce la orbire. 

Din această înşiruire sumară rezultă caracterul 
extrem de grav al distrofiilor sifilitice. 

Recunoaşterea originii sifilitice a tabesului şi a 
paraliziei generale progresive constituie de asemenea un 
titlu de glorie pentru Alfred Fournier. Meritul său este cu 
atât mai mare, cu cât în acel moment lipseau mijloacele de 
investigaţie de laborator, care au fost descoperite ulterior. 
Aceste afecţiuni, datorate localizării sifilisului în sistemul 
nervos, erau foarte răspândite. Intre alţi bolnavi, care şi-au 
văzut astfel viaţa ruinată, au fost şi mulţi oameni celebri 
din toate domeniile culturii, istoria vieţii lor cuprinzând din 


această cauză pagini zguduitoare. 

Tabesul, numit şi ataxie locomotorie progresivă, are 
drept cauză localizarea sifilisului în măduva spinării. 
Originea sifilitică a fost afirmată de Fournier în 1875, dar 
dovada de laborator a fost făcută în 1913, când savantul 
japonez Noguchi a găsit agentul sifilisului în măduva 
spinării. 

Boala se manifestă la 10 - 20 de ani de la 
contractarea sifilisului, dar există şi cazuri de apariţie la 
numai câţiva ani sau, dimpotrivă, chiar după 30 de ani. 
Simptomele cele mai frecvente şi mai dramatice sunt: 
dureri extrem de puternice, în special în membrele 
inferioare, cu caracter de lovituri de cuţit sau de fulgerări 
chinuitoare şi ducând, în general, pe bolnavi la 
toxicomanie (morfină etc.); ataxia: bolnavul nu-şi poate 
controla mişcările şi când umblă aruncă picioarele în sus şi 
apoi le coboară, atingând pământul cu călcâiele, realizând 
un mers caracteristic denumit stepaj, şi până la urmă 
mersul devine imposibil; scăderea vederii şi chiar 
pierderea ei; paralizii ale diferiților nervi, determinând, de 
exemplu, căderea pleoapelor; hipotonie musculară, astfel 
că segmentele membrelor pot fi mobilizate pasiv peste 
limitele normale: de exemplu, gamba poate fi adusă în 
contact cu faţa; o topire a țesutului osos, ducând la fracturi 
spontane sau după un traumatism minim; crize gastrice cu 
dureri violente, vărsături ce nu pot fi oprite, ele apărând 
brusc, durând câteva ore sau câteva săptămâni şi 
diispărind tot brusc. 

Toate aceste simptome şi încă altele fac viaţa bol 
«navului extrem de chinuitoare, cu atât mai mult, cu cât 
inteligenţa rămâne neatinsa. 

Unul dintre cazurile cele mai drumaitice de tabes, 
prin suferinţele îndurate şi curajul cu care au fost 
înfruntate, este cel al scriitorului Alphonse Daudet (1840 - 


1897). Deşi se afla sub îngrijirea prietenului său Charcot, 
cel mai mare neurolog al epocii, bolnavul, din lipsa 
oricărui tratament eficace, a trecut prin toate chinurile 
bolii şi a murit brusc la numai 57 de ani. Fiul scriitorului 
ne-a lăsat descrierea durerilor violente, care nu puteau fi 
combătute decât prin morfină, a dificultăţilor în mers, care 
până la urmă au condamnat pe bolnav la a nu mai putea 
ieşi din casă, a suferințelor de tot felul, dar totodată a 
curajului pacientului, care şi-a continuat în aceste condiţii 
opera. lată felul cum Daudet a primit ştirea bolii de care 
suferea: „Durerile tatălui meu accentuându-se, el se plânse 
lui Charcot şi acesta îi spuse: «Vino să vedem. Nu e nicio 
grabă». După consultaţie, m-am dus la tatăl meu în birou. 
El îmi comunică astfel diagnosticul: «Ei bine, iată. Charcot 
mi-a spus adevărul pe care de altfel îl bănuiam. Dar nu te 
alarma. Sunt atins de tabes, indiscutabil, de tabes clasic. 
Dar tabes lent. Pot ajunge astfel până la 90 de ani, ceea ce 
îmi lasă încă un răgaz. Durerile sunt localizate la gambe şi 
la centură, uneori la vezică. Mersul este defectuos, am 
puţin stepaj. E posibil să mă opresc aci. O regresiune e de 
asemenea posibilă. Sunt cazuri frecvente. Ca tratament, 
apele de la Lamalou. Apoi clorurul de aur, care dă 
rezultate. Contra crizelor de dureri fulgurante, morfina, 
nedepăşind o anumită doză şi variind orele pentru a nu 
deveni morfinoman. îmbrăţişează-mă. Mai ales niciun 
cuvânt mamei tale»”. 

La suferinţele bolnavului s-au adăugat şi acelea 
pricinuite de unele tratamente. Fiul lui Daudet le descrie: 
„Charcot a comis o gravă eroare, care a grăbit sfârşitul 
tatălui meu. L-a supus unui tratament de întindere a 
măduvei spinării prin suspendare”. * Astăzi, ne este greu 
să înţelegem cum astfel de tratamente, şi barbare şi 
inutile, puteau fi aplicate de cei mai mari neurologi, 
adăugând chinuri suplimentare la cele provocate de boală. 


Durerile au făcut necesară creşterea dozelor de morfină, 
deoarece aceasta, prin întrebuințare repetată, pierde din 
eficacitate. Cu privire la morfină, Daudet spunea: „Cunosc 
neajunsurile ei şi chiar riscurile, dar în definitiv ea mi-a 
ajutait să trăiesc şi fără ea nu ştiu ce aş fi devenit”. Cu 
toate aceste suferinţe, calităţile scriitorului rămân 
neatinse. Fiul lui subliniază: „Ultimii ani ai scurtei vieţi a 
lui Alphonse Daudet au fost o luptă eroică împotriva bolii, 
care progresa în el, pe care o combătea prin muncă, prin 
dragostea conjugală şi părintească Trebuie să spun că 
niciodată morfina şi durerea nu au schimbat în cea mai 
mică măsură nici caracterul, nici inteligenţa, nici arta sa 

Cu câteva zile înainte de moarte, mi-a citit vreo 
douăzeci de pagini din Soutien de familie, unde toate 
însuşirile sale se regăseau în întregime. El ştia încă să 
însufleţească o reuniune, să râdă din toată inima şi se silea 
să nu întristeze”. 

Un exemplu tot atât de dramatic a fost cel al 
celebrului poet Heinrich Heine (1797 - 1856), mai ales că 
maladia a lovit pe un om de o energie şi o dragoste de 
viaţă excepţională. Primele semne ale bolii au apărut în 
1846; deşi relativ uşoare, poetul le-a înţeles sensul de 
prevestire a nenorocirii şi obişnuita lui voioşie a fost 
înlocuită cu o stare de depresiune. El scrie: „Vor trece ani 
înainte ca vechiul umor să ţâşnească iar sănătos; o 
seriozitate profundă, un monstru nelămurit m-au cuprins şi 
au provocat curioase şi îngrozitoare izbucniri în proză şi în 
versuri, dar aceasta nu este ceea ce mi se cuvenea, nici 
ceea ce voiam. Mai înainte; viaţa cea mai dulce, acum 
bucuria întunericului şi a morţii”. 

In 1848 survine catastrofa: mersul devine imposibil, 
poetul zace continuu în ceea ce a numit „mormântul de 
saltele”. Pleoapele acoperă permanent ochii şi trebuie 
ridicate cu degetul pentru a permite vederea. Heine scrie 


fratelui său: „Chiar dacă nu mor curând, viaţa e totuşi 
pentru mine pierdută pentru totdeauna şi eu iubesc viaţa 
cu o pasiune fierbinte; pentru mine nu mai există vreun 
frumos vârf de munte pe care să-i urc, nici buze de femeie 
pe care să le sărut, nicio masă bună în tovărăşia 
prietenilor; buzele mele sunt paralizate, ca şi picioarele 
mele Această neviaţă nu este de suportat”. În 1850, o 
scrisoare dă o imagine şi mai tragică: „Ştirile care circulă 
asupra stării sănătăţii mele sunt din nenorocire mai mult 
decât adevărate; de un an şi nouă luni zac în pat, ziua şi 
noaptea, tăvălindu-mă în dureri îngrozitoare, paralizat la 
toate membrele. Crampe neîncetate, contracturi repetate, 
orbire aproape totală - o nenorocire cum rar se întâmplă în 
analele suferinţei omeneşti, o nemaiauzită, îngrozitoare, 
înnebunitoare nenorocire”. 

Cu toate acestea, intelectul rămâne neatins. Heine 
continuă să scrie în poezie şi în proză, opere de cea mai 
mare valoare. De asemenea, duce o intensă 
corespondenţă, în primul rând cu mama şi cu sora sa, se 
sileşte permanent să-şi înveselească mama, să-i ascundă 
suferinţele sale fără speranţă. Totodată, invită cunoscuţi şi 
primeşte numeroase vizite ale unor prieteni francezi (ca 
Dumas tatăl, Gauthier, Beranger, Berlioz) şi germani. 
Scriitorul a murit în 1856; în toţi cei opt ani de suferinţă, 
forţa intelectuală şi curajul nu au diminuat. 

Un caz la fel de tragic a fost acela al marelui pictor 
Ştefan Luchian (1868 - 1916). Boala a lovit de timpuriu, la 
33 de ani, pe un om în plină sănătate, un sportiv (practica 
ciclismul, sport puţin răspândit pe atunci, şi luase chiar 
parte la câteva curse cicliste; de asemenea, îi plăcea 
călăria). Este internat la spitalul Pantelimon şi fişa 
medicală, întocmită de celebrul neurolog, profesorul 
Gheorghe Marinescu, este pe cât de scurtă, pe atât de 
dramatică: „Ataxie locomotrice. Boală a şirii spinării, care 


atinge ordinaţiunea membrelor inferioare şi superioare. 
Dureri  lăncinante la picioare, pierderea reflexelor 
tendinoase. Tulburări ale sensibilităţii. Slăbirea acuităţii 
vederii. Sunt alterate nu numai rădăcinile posterioare, ci 
Chiar nervul vederii, ceea ce poate duce la o orbire 
completă. Constituţia astenică a înlesnit pătrunderea 
virusului sifilitic în centrii nervoşi. Bolnav resemnat. 
Caracter blând, concentrat, vorbind puţin, fără să aibă 
aerul că e preocupat de boală, dar în fond profund afectat 
că nu putea să mânuiască penelul”. Deşi diagnosticul nu a 
fost comunicat bolnavului, Luchian îşi dădea seama de 
gravitatea stării în care se afla. Intr-o scrisoare către 
Constantin Miile, el dă amănunte asupra bolii: „Pe lângă 
paralizia picioarelor, care de la şolduri în jos îmi sunt 
complet amorţite şi în imposibilitate de a face ceva cu ele, 
apoi încă o serie de boli ce provin tot de la prima, pe care 
nu ştiu cum să o numesc, pentru că doctorul nu a pus încă 
diagnosticul. Sunt aci de o lună şi jumătate şi nu am ajuns 
cel puţin nici să cobor din pat cu toate îngrijirile distinsului 
profesor Marinescu ce pune pentru căutarea mea. Şi 
ştiinţa are o limită, aşa că bietul doctor dă şi el din umeri 
şi îmi recomandă răbdare. Cât e de greu să trăieşti când 
eşti sănătos, dar încă bolnav. Ziua, mai merge, fie că 
lumina zilei te mai înviorează, fie că mai mişcă ceva 
primprejur, dar noaptea e grozavă aici în spital. Încă nu m- 
am deprins cu ideea că nu pot umbla şi câteodată mă uit şi 
voiesc să mă dau jos din pat şi când văd că sunt ţeapăn, 
mă îngrozesc şi încep să plâng. Am fost un om prigonit de 
soartă şi fără de noroc Un singur lucru mă întristează mai 
mult şi acesta este că nu pot face pictura pe care am iubit- 
o atât de mult”. 

După şase luni, poate părăsi spitalul. Trupul este o 
ruină, mersul foarte greu. Contrastul este uimitor faţă de 
aspectul dinaintea atacului bolii. Dar - ca şi în cazurile 


amintite mai înainte - facultăţile intelectuale au rămas 
neatinse şi chiar se poate spune că s-au ridicat la un grad 
superior. Printr-o curioasă şi fericită întâmplare, vederea - 
care în această boală este deseori diminuată sau pierdută - 
la Luchian nu a fost atinsă; dimpotrivă, talentul său 
cunoaşte o dezvoltare continuă. Timp de 14 ani, până la 
moartea sa, în 1916, pictorul a înfruntat cu curaj chinurile 
şi a creat operele sale cele mai valoroase. In ultimii ani, 
boala făcuse astfel de progrese, încât pictorul era țintuit în 
casă, nu se mai putea folosi nu numai de picioare, dar nici 
de mâini, de degete. Pentru a picta, i se lega penelul la 
încheietura mâinii ţepene şi continua să lucreze cu preţul 
unor eforturi uriaşe. Moralul rămăsese neatins. Despre 
această perioadă, Arghezi notează: „O strângere de mână, 
care-i ca o sărutare, întâmpină pe cei ce trec şi se abat pe 
la el - şi veselia cinstită şi sănătoasă a omului cu conştiinţa 
înaltă. Căci solitarul din jeţ aduce şi în suferinţă probitatea 
şi mai învins trupeşte decât oricine din cei mai încercaţi, el 
nu găseşte să-i facă vieţii nicio mustrare şi socoteşte că şi 
suferinţa e un prilej mai mult de a iubi-o pentru că e 
frumoasă. El nu cunoaşte sentimentul bas al deznădejdii şi 
laşitatea tânguirii”. 

Dacă tabesul, care atinge măduva spinării, nu are 
influenţă asupra facultăţilor intelectuale, după cum am 
văzut şi din exemplele arătate, cealaltă boală nervoasă de 
care ne ocupăm, paralizia generală progresivă, întrucât 
este determinată de localizarea sifilisului la creier, prezintă 
- pe lângă simptome neurologice - şi tulburări mintale. Ca 
şi în cazul tabesului, Fournier a arătat originea sifilitică a 
paraliziei generale progresive, fără să aibă la îndemână 
mijloace de laborator. Abia în 1907, Plaut a aplicat o 
analiză de laborator pentru depistarea sifilisului, reacţia 
Wassermann (de care vom vorbi mai departe), descoperită 
de puţin timp, la lichidul cefalo-rachidian al bolnavilor de 


paralizie generală progresivă şi a obţinut un rezultat 
pozitiv. Ulterior, Marinescu a găsit agentul sifilisului în 
meningele, iar Noguchi în creierul acestor bolnavi, 
confirmând astfel descoperirea lui Fournier. 

Boala apare, în general, între 5 - 10 ani de la 
contractarea sifilisului, dar pot exista şi intervale mai 
scurte sau mai lungi. Începe cu tulburări mintale 
insidioase, necaracteristice, care de aceea nu atrag atenţia 
celor din jur; de obicei o exagerare a personalităţii, fie în 
sens de excitație, fie în sens de depresiune, fie de 
iritabilitate. Uneori bolnavii prezintă o supraactivitate 
cerebrală şi creează opere de valoare, cum a fost cazul lui 
Nietzsche. Adesea ei sunt chiar conştienţi de boala lor, 
sunt capabili de introspecţiune şi de o descriere exactă a 
simptomelor, aşa cum a fost, de exemplu, cazul lui 
Maupassant. Paul Bourget subliniază că Maupassant a 
putut urmări progresele bolii sale şi de aceea a încercat să 
se sinucidă. 

Boala progresând, survin mici deficienţe de memorie 
sau de raţionament, atitudini extravagante, alternanţe de 
expansivitate şi depresiune. Totodată apar şi primele 
simptome neurologice: cefalee, oboseală, disiartrie 
(vorbire defectuoasă), contracturi ale muşchilor feței, 
atacuri paralitice. Mai târziu, treptat, tulburările mintale 
se agravează, ducând la demență, cu slăbirea inteligenței, 
memoriei, reflexiunii, voinței, simțului moral, afectivității; 
în total, „disoluţie globală progresivă a personalității”. 
Vorbirea devine tot mai nesigură, lentă, cu repetări sau 
suprimări de silabe. Tremurături rapide ale extremităților 
fac scrisul dificil; tremurături ale limbii şi buzelor; 
paralizia progresează. Boala poate lua o formă expansivă, 
cu delir al grandorii, sau o formă depresivă, cu oboseală, 
nelinişte, încercări de sinucidere. Evoluția este de obicei 
de câţiva ani, cu ameliorări temporare, dar în cele din 


urmă bolnavul ajunge la demenţă completă şi gatism 
(ramolisment). 

Printre bolnavii de paralizie generală progresivă, un 
caz celebru este cel al lui Guy de Maupassant (18501893). 
Ca şi în cazul lui Luchian, boala a lovit un sportiv. 
Scriitorul practica vânătoarea, vâslitul, făcea dese excursii. 
Zola spunea: „Maupassant este întruchiparea sănătăţii şi 
forţei rasei”. Întrucât, spre deosebire de tabes, paralizia 
generală progresivă începe cu modificări ale psihicului, ea 
- după cum am arătat - poate trece mai mult timp 
neobservată. Astfel s-a întâmplat şi în cazul lui 
Maupassant. Un contemporan notează: „Prietenilor şi 
cunoştinţelor lui le trebuise câtva timp până să observe 
caracterul anormal al purtării sale”. Scriitorul era, însă, 
permanent preocupat de sănătatea sa şi corespondenţa 
abundă în amănunte în acest sens. De asemenea, consulta 
numeroşi medici, dar fără rezultat. Abia în 1886, oculistul 
Landolt a diagnosticat paralizia generală progresivă, dar a 
ascuns bolnavului diagnosticul, deoarece nu avea îndoială 
asupra ineficacităţii tratamentului şi asupra terminării 
fatale. In fine, scriitorul dobândeşte certitudinea şi o 
mărturiseşte într-o scrisoare: J'ai la vérole, enfin la vraie, 
la grande vérole, celle don't est mort Francois Le (Am 
sifilis, adevăratul, marele sifilis, cel de care a murit 
Francisc 1). Ceea ce este cu deosebire dramatic în cazul lui 
Maupassant, este că şi-a păstrat multă vreme luciditatea şi 
a putut urmări progresele bolii în evoluţia ei spre nebunie. 
În corespondenţa sa, el notează dezvoltarea, ravagiile, se 
plânge că medicamentele ce le foloseşte, opium şi eter, 
după o uşurare momentană, îi ruinează sănătatea. Operele 
pe care le scrie analizează de asemenea nebunia, ca de 
exemplu Le Horla. Cu cinci zile înainte de încercarea de 
sinucidere, el scrie avocatului său: „Sunt muribund. Cred 
că în două zile voi fi mort. Ocupaţi-vă de treburile mele”. 


La 31 decembrie 1891, la Cannes, el încearcă să se 
sinucidă, să-şi taie gâtul. Este într-un astfel de acces de 
furie, încât trei oameni reuşesc cu greu să-i imobilizeze. 
Pus în cămaşă de forţă şi adus la Paris, e internat într-o 
casă de sănătate. Nu-şi va mai reveni până la moarte, în 
1893. 

O altă victimă celebră a  paraliziei generale 
progresive a fost Charles Baudelaire (1821 - 1867). Poetul 
a contractat sifilisul la vârsta de 19 ani. Cum această 
maladie s-a adăugat unei sănătăţi oricum şubrede, poetul 
se plânge continuu, în corespondenţa sa, de suferinţe. În 
1855, el scrie mamei sale: „De mult timp sunt destul de 
bolnav şi cu trupul şi cu spiritul”. De asemenea, în 1860: 
„Cred că am suferit de ceva asemănător cu o congestie 
cerebrală Greţuri şi o slăbiciune, cu amețeli, încât nu 
puteam urca o treaptă a scării fără a crede că voi leşina”. 
Un biograf a notat în scrisul poetului numeroase semne de 
alterări patologice decisive ale sistemului nervos: cuvinte 
şterse şi imediat scrise din nou, paragrafe întregi 
subliniate, de la primul la ultimul cuvânt, expresii scrise în 
majuscule enorme şi subliniate de patru ori. Semnele bolii, 
manifeste din anul 1855, se agravează şi se generalizează. 
În 1862, poetul notează: „Astăzi am primit un curios 
avertisment, am simţit trecând peste mine suflul aripii 
imbecilităţii”. În fine, în 1866, e lovit de paralizie şi afazie 
(imposibilitate de a vorbi). Agonizează mai bine de un an, 
oscilând între perioade de furie şi perioade de apatie. 
Moare în 1867. 

Un caz tot atât de dramatic este cel al lui Friedrich 
Nietzsche (1844 - 1900); ca şi la Maupassant, boala mult 
timp nu i-a diminuat inteligenţa, ci chiar i-a exacerbat-o. 
Primele semne psihice ale maladiei s-au manifestat în 
1879. Filosoful era conştient de starea sa, dar şi de faptul 
că această stare îl ajuta în creaţie. El scrie medicului său: 


„Existenţa îmi este o groaznică povară; aş fi lepădat-o de 
mult, dacă n-aş fi făcut probele şi experienţele cele mai 
bogate în învăţăminte din domeniul spiritului tocmai în 
această stare a suferinţei şi a resemnării absolute. Această 
bucurie a setei de cunoaştere mă aduce pe culmi, de unde 
înving toate chinurile şi disperările”. In această stare 
publică Nietzsche Strâinul şi umbra sa (1879), Zorile 
(1881), Astfel vorbi Zarathustra (1883 - 1885) şi altele. In 
1889, se manifestă paralizia. Totodată spiritul său este 
zdruncinat. Evoluţia bolii, întreruptă de mici perioade de 
ameliorare, continuă implacabil. Starea de excitație e 
înlocuită treptat cu diminuarea celor mai înalte funcţii 
intelectuale. Agonia se prelungeşte până în anul 1900. 

În fine, un alt exemplu este cel al compozitorului 

Hugo Wolf (1860 - 1903). Nebunia s-a manifestat în 

1897, la 37 ani. Dar şi mai înainte au fost în creaţia 
lui goluri curioase. Astfel, între 1888 şi 1890, el compune 
peste două sute de lieduri, toate admirabile. 

Apoi deodată o totală lipsă de inspiraţie; într-o 
scrisoare, compozitorul se analizează astfel: „In ce priveşte 
compoziţia, s-a sfârşit; nu pot nici să-mi închipui ce este o 
armonie şi o melodie, şi încep să mă îndoiesc dacă 
compoziţiile ce poartă numele meu sunt într-adevăr de 
mine”. Apoi, în 1891, inspiraţia revine şi Wolf scrie 22 
lieduri. Dar după câteva luni ea dispare din nou şi de data 
aceasta pentru o perioadă de cinci ani. În 1895, îşi poate 
relua activitatea şi timp de doi ani lucrează cu furie, însă la 
20 septembrie 1897 e doborât în plină creaţie. După 
câteva luni, raţiunea îi revine şi chiar aparenţa sănătăţii, 
dar cu modificări de caracter. În 1898, se manifestă o nouă 
criză atât de puternică, încât necesită internarea într-un 
azil pentru alienaţi. Wolf mai poate la început să facă 
puţină muzică, dar începe să nu mai recunoască lucrurile, 
oamenii, chiar pe el însuşi. Din 1899, paralizia 


progresează, generalizându-se, până la moarte, în 1903. 

De observat că gravele tulburări psihice ale sifilisului 
nervos nu trebuie confundate şi nu au nimic comun cu 
unele manifestări psihice pe care le găsim la numeroşi 
bolnavi de sifilis chiar de la începutul bolii. Ele se 
datorează mai ales unei prejudecăţi vechi, care mai 
dăinuie şi astăzi, şi anume, că bolile venerice ar fi „boli 
ruşinoase”. Deseori cei din jurul bolnavului îl condamnă şi 
îl ocolesc. Bolnavul intră într-o stare de preocupare, de 
depresiune, îşi ascunde boala, evită să arate medicului, e 
obsedat de posibilitatea contaminării familiei, se izolează; 
totodată analizează cel mai mic simptom şi fiecare 
indispoziţie e interpretată în sensul agravării sifilisului. Se 
ajunge astfel la stări depresive, uneori foarte grave. 

Până la sfârşitul secolului al XIX-lea se realizase deci 
izolarea sifilisului de celelalte boli venerice şi identificarea 
diverselor sale manifestări. Dar problema era încă departe 
de rezolvare. Mai trebuiau precizate caracterele 
epidemiologice (modul de răspândire) şi patologia 
generală (evoluţia bolii şi factorii care o influenţează), 
descoperit agentul cauzal, găsit un mijloc de diagnostic în 
perioada când boala e ascunsă, în fine, preparate 
medicamente tot mai eficace. 

b. Studiul sifilisului experimental şi stabilirea 
caracterelor epidemiologice 

Pentru a cunoaşte mai bine evoluţia şi diversele 
aspecte ale unei maladii, este de mare importanţă, pe 
lângă observarea bolnavilor, inocularea la acele animale, 
care sunt sensibile la germenul respectiv şi la care boala 
prezintă o evoluţie cât mai asemănătoare celei de la om; cu 
alte cuvinte, studiul maladiei pe cale experimentală. În 
această privinţă ca şi în altele, sifilisul a prezentat 
greutăţi, deoarece s-a dovedit multă vreme imposibil de 
inoculat la animalele folosite curent în laborator şi prin 


mijloacele obişnuite de experimentare. Abia în 1903, 
savantul rus Mecinicov şi savantul francez Roux au reuşit 
să inoculeze sifilisul la cimpanzeu, realizare deosebit de 
importantă, deoarece boala prezintă la acest animal o 
evoluţie asemănătoare aceleia de la om. 

Faptul că timp îndelungat încercările de inoculare a 
sifilisului la animale au eşuat a determinat pe unii 
sifiligrafi să facă inoculări chiar la oameni. Aceste 
experienţe au prilejuit, pe de o parte, adevărate acte de 
eroism, pe de alta, însă, acte incompatibile cu conştiinţa 
umană şi profesiunea de medic. Unii medici, eroi şi martiri 
ai ştiinţei, şi-au inoculat sifilisul cu toate că era cunoscut 
caracterul foarte grav al acestei maladii. Astfel de exemple 
se întâlnesc şi în istoria altor boli, dar noi ne vom referi aci 
numai la sifilis. Am amintit cazul lui John Hunter. Vom mai 
da câteva exemple: la 6 februarie 1862, medicii Borgioni, 
Roşi şi Pasigli s-au supus inoculării făcute de profesorul 
Pelizzari la cererea lor şi împotriva sfatului profesorului. 
Dintre cei trei, primul s-a contaminat de sifilis. Un alt caz a 
fost acel al doctorului Lindemann, care şi-a făcut inoculări 
repetate şi a contractat sifilisul. Trebuie subliniat că şi 
doctorul Borgioni şi doctorul Lindemann au aşteptat ca 
boala să ia un aspect tipic, pentru a fi siguri de rezultatul 
experienţei, şi numai apoi au consimţit să se trateze. 

Au fost însă şi medici care au făcut inoculări altor 
persoane. Trebuie subliniat că aceste experienţe nu s-au 
făcut pe ascuns, ci au fost publicate în revistele medicale 
din numeroase ţări. Astfel medicul William Wallace, din 
Dublin, voind să dovedească contagiozitatea, contestată, a 
unui anume tip de leziuni sifilitice (aşa-numitele leziuni 
secundare), a folosit metoda inoculării. În mai multe 
rapoarte, reunite sub titlul Prelegeri despre bolile venerice 
şi publicate în revista medicală engleză „The Lancet”, între 
anii 1835 - 1837, el citează numeroase experienţe. Într-un 


raport dă rezultatele inoculării sifilisului la cinci oameni 
sănătoşi în vârstă de nouăsprezece până la treizeci şi cinci 
de ani, cu rezultate de îmbolnăvire. El indică fără ezitare şi 
metodele: „Aplic inocularea sifilisului în trei feluri: sau fac 
o înţepătură cu lanţeta şi pun pe rană secreţiuni ale 
ulcerului sau ale condilomului; sau ridic puţin epiderma cu 
o vezicătoare şi suprafaţa descoperită o acopăr cu vată 
muiată în puroi sau, în sfârşit, îndepărtez epiderma, 
frecând-o cu degetul învjelit într-un şervet şi depun puroi 
pe suprafaţa dezgolită. Cu toate trei metodele am obţinut 
aceleaşi rezultate”. Rezultatele sunt, bineînțeles, 
transmiterea sifilisului, îmbolnăvirea unor oameni 
sănătoşi, iar Wallace adaugă: „Faptele menţionate 
reprezintă numai o parte foarte neînsemnată față de cele 
pe care aş putea să le mai citez”. 

S-ar fi părut cel puțin că problema fiind rezolvată 
prin aceste experienţe, alte inoculări la oameni sănătoşi să 
nu mai fie întreprinse. Într-adevăr, un sifiligraf francez 
scrie, în 1851: „Ne mai este oare îngăduit să aşteptăm 
dovezi şi mai sigure că manifestările secundare ale 
sifilisului sunt molipsitoare? Nu mai avem nevoie de noi 
experienţe asupra oamenilor sănătoşi; experienţele lui 
Wallace sunt destul de concludente. Chestiunea e rezolvată 
şi ştiinţa nu mai cere victime noi. Cu atât mai rău pentru 
aceia care închid ochii în faţa luminii”. 

Cu toate acestea, experienţele au continuat. Chiar în 
1851, Waller, din Praga, publică noi rezultate. El a inoculat 
sifilisul unui băiat de doisprezece ani şi altuia de 
cincisprezece ani, sub motivul că „bolnavii nu mai 
avuseseră niciodată sifilis, astfel că erau potriviţi pentru o 
contaminare”. În ambele cazuri, experienţa „a reuşit” şi 
autorul adaugă liniştit: „Am arătat înadins pe amândoi 
bolnavii directorului spitalului, tuturor medicilor primari, 
mai multor medici din oraş, câtorva profesori, aproape 


tuturor medicilor de la spitale, cât şi multor medici străini. 
Cu toţii au confirmat într-un singur glas diagnosticul meu 
de erupție sifilitică şi mi-au făgăduit ca, la nevoie, să 
depună mărturie pentru  adeverirea rezultatelor 
contaminărilor făcute de mine”. După cum vedem, 
asemenea experienţe erau pentru unii un titlu de laudă şi 
mândrie. De altfel, pe lângă faptul că revistele medicale 
publicau aceste experienţe, societăţile ştiinţifice le luau ca 
temă de discuţii. Astfel, în 1858, Academia de Medicină 
din Paris a pus în discuţie contagiozitatea sifilisului 
secundar; s-a numit o comisie şi raportorul, Gibert, a 
conchis la contagiozitate, pe baza unor inoculări ale 
sifilisului la persoane sănătoase. Rareori intervenea şi 
justiţia, dar numai cu sancţiuni uşoare: tot în Franţa, în 
1859, sifiligraful Gueneau, care inoculase sifilisul unui 
copil de zece ani, a fost condamnat la 100 franci amendă. 
Au fost, însă, şi cazuri când cei ce au făcut inoculări, deşi 
le-au comunicat în scris unor societăţi ştiinţifice, au ţinut 
să rămână anonimi. Alţii şi-au căutat diferite scuze. Astfel 
profesorul Huebbenet din Kiev a comunicat două cazuri de 
inoculări reuşite şi le-a însoţit cu o argumentare, care a 
stârnit reprobare din partea colegilor săi. Comunicarea era 
următoarea: „1. În februarie 1852, am inoculat plăci 
mucoase sifilitice agentului sanitar I. Suzicov în vârstă de 
douăzeci de ani şi în floarea sănătăţii... După cinci 
săptămâni s-a ivit rozeolă pe piept şi abdomen. Cu 
începere de atunci, sifilisul progresă repede. Am ţinut 
anume bolnavul în aceeaşi stare timp de o săptămână, ca 
să-i arăt unui număr cât mai mare de medici, dându-le 
astfel putinţa că constate faptul. În sfârşit, am recurs la un 
tratament mercurial şi bolnavul se însănătoşi după trei 
luni. 2. Soldatul Timofei Maximov în vârstă de treizeci şi 
trei de ani a intrat în clinica chirurgicală, la 13 ianuarie 
1858; suferea de mult de o fistulă la uretră. Întrucât 


bolnavul urma să stea vreme îndelungată în spital, aveam 
deci putinţa să controlez rezultatul experienţelor, şi atunci 
cazul acesta mi s-a părut potrivit. La 14 martie i-am 
inoculat o secreţiune luată din plăci mucoase şi ulcere... La 
22 mai apăru o rozeolă caracteristică... La 2 iunie am 
început un tratament mercurial şi după şase săptămâni 
bolnavul era vindecat”. Aşa cum se ştie, „vindecarea” după 
un tratament atât de scurt cu mercur nu putea însemna 
decât dispariţia leziunilor şi nu o stingere a sifilisului. 
Relatând aceste experienţe, profesorul Huebbenet a 
adăugat următoarea „justificare”: „Ţin să declar că făcând 
multe experienţe cu rezultat negativ pe bolnavi eram 
convins că acelaşi lucru se va întâmplă şi pe oamenii 
sănătoşi; numai această încredințare mi-a permis să fac 
experienţele descrise... Dar soarta victimelor nu m-ar 
îngrijora prea mult, dacă aş şti că aceste experienţe au dat 
publicului siguranţa că manifestările secundare ale 
sifilisului sunt molipsitoare... Dacă aceste experienţe ar 
putea să aducă lumină într-o problemă aşa de însemnată, 
prin suferinţa câtorva inşi omenirea n-ar plăti prea scump 
un rezultat într-adevăr folositor şi practic”. 

La această argumentare, profesorul Manassein, coleg 
şi compatriot al experimentatorului, răspunde pe bună 
dreptate: „Citind acest raport, nu ştii de care fapt să te 
miri mai mult, de sângele rece cu care experimentatorul 
lasă ca sifilisul să se dezvolte până la gradul cel mai 
caracteristic pentru a studia clar întregul mers al bolii şi a 
putea arăta bolnavul unui număr cât mai mare de medici, 
sau de logica şefu' lui în virtutea căreia un subaltern poate 
fi supus unei boli grave, uneori chiar mortale fără 
consimţământul lui. Mă întreb dacă profesorul Huebbenet 
şi-ar contamina cu sifilis propriul lui copil, chiar dacă fiul s- 
ar învoi la aceasta”. 

Descoperirea lui Mecinicov şi Roux a deschis un nou 


câmp de acţiune experimentării; ulterior s-a mai reuşit 
transmiterea sifilisului şi la alte animale; un merit deosebit 
revine savantului de origine română Levaditi, care - după 
cum vom vedea - a adus contribuţii importante şi în alte 
probleme ale sifilisului. 

Studiul clinic şi experimental al sifilisului şi al 
condiţiilor sale de diseminare a permis confirmarea şi 
precizarea unor cunoştinţe mai vechi şi cunoaşterea unor 
date noi. S-a stabilit astfel că în marea majoritate a 
cazurilor (cca. 95% după Fournier) contaminarea se face 
pe calea raporturilor sexuale. Există însă, în afară de 
această cale şi mult mai rar, alte căi de molipsire. De 
exemplu, printre posibilităţile de contaminare directă 
(nemijlocit de la bolnav la sănătos) se pot cita 
îmbolnăvirile personalului medico-sanitar, care tratează 
sifilitici, apoi îmbolnăvirea copilului de la o doică sifilitică 
sau, dimpotrivă, îmbolnăvirea unei doici sănătoase, care 
alăptează un copil sifilitic, transmisiunea prin sărut etc. 
Contaminarea indirectă (prin mijlocirea unui obiect) este 
mai greu de realizat din cauza slabei rezistenţe a agentului 
bolii în afara organismului. Transmiterea trebuie să se facă 
foarte repede, prin pahar, tacâmuri, instrumente muzicale 
de suflat, prin brici etc. 

S-a mai constatat că sifilisul nu este deopotrivă de 
contagios în tot cursul evoluţiei sale. Leziunile din primul 
an sunt mult mai contagioase decât cele apărute după 
câţiva ani, în aşa-numita perioadă terţiară. 

S-a stabilit de asemeni absenţa unei imunităţi 
naturale în sifilis; nimeni nu e rezistent la îmbolnăvire, în 
cursul evoluţiei maladiei se creează o rezistenţă, dar nu 
progresivă, cum este cazul în alte boli infecțioase, ci 
oscilantă, cu perioade de întărire şi perioade de slăbire, 
ceea ce explică evoluţia atât de curioasă a sifilisului, cu 
faze de manifestare, alternând cu faze de latenţă. 


Rezistenţa nu este niciodată generală; germenii îşi găsesc 
adăpost în anumite organe în toate perioadele maladiei. 
După vindecare nu există imunitate, ceea ce creează 
posibilitatea unei a doua îmbolnăviri. 

Toate aceste constatări au o dublă importanţă: pe de 
o parte, ele permit orientarea tratamentului potrivit 
diverselor faze ale bolii, pe de alta, ele au făcut posibilă 
luarea de măsuri epidemiologice de stăvilire a răspândirii. 

c. Descoperirea agentului sifilisului 

Un pas foarte important în lupta antisifilitică La 
constituit descoperirea agentului cauzal. Şi această 
cucerire a fost rezultatul unei serii îndelungate de 


descoperiri şi perfecţionări, începând cu lucrările din 
secolul al XVII-lea ale lui Leeuwenhoek (1632 - 1723), care 
a pus la punct un EE şi a deschis câmpul 

Fig. 10 Fritz Schaudinn ahea de Leg din biroul 


său) 

cercetărilor microscopice. Negustor şi apoi 
funcţionar la primăria din Delft (Olanda), autodidact, 
netrecut prin vreo universitate, necunoscând limbile 
clasice, nici textele medicale, el folosi îndemânarea şi 
pasiunea pe care le avea pentru şlefuitul şi combinarea 
lentilelor spre a construi şi perfecționa microscopul şi a 
cerceta cu acest instrument tot felul de materiale, făcând 
importante descoperiri. Astfel el văzu primul globulele 
roşii ale sângelui, spermatozoizii, fibrele musculare etc., 
iar în 1697 descoperi acele microorganisme, care mai 
târziu au fost denumite microbi. După Leeuwenhoek, 
numeroşi cercetători au descris tot felul de 
microorganisme, căutând să le lege de diferite boli. Chiar 
la începutul secolului al XIX-lea s-tau descris în puroiul 
ulceraţiilor sifilitice microorganisme despre care s-a crezut 
că ar fi cauza sifilisului. După verificare însă, s-a constatat 
că nu aveau legătură cu boala, fiind asociate întâmplător. 
Un pas uriaş mai departe s-a făcut atunci când Louis 
Pasteur a dovedit că fermentaţiile sunt datorite unor 
microorganisme, fiecare microorganism fiind specific unei 
anumite  fermentaţii; de aci s-a ajuns la doctrina 
specificităţii microbiene în patologie, a rolului determinant 
al unui anumit microb în producerea unei anumite boli 
contagioase. Această doctrina fost verificată în practică 
prin marile descoperiri ale lui Robert Koch, mai ales cu 
privire la agenţii tuberculozei şi holerci; după el, un mare 
număr de savanţi au identificat şi agenţii altor boli. 


În privinţa sifilisului, numeroşi germeni fuseseră 
descrişi drept agenţi ai bolii, dar niciunul nu se dovedise 
cel adevărat. Sifiligraful Lassar scria în anul 1905: „125 de 
cauze Fig. 11 Spirochaeta pallida ale sifilisului au fost 
descrise în ultimii douăzeci şi cinci de ani”. In această 
avalanşă de descrieri, unele cercetări valoroase, ca de 
exemplu cele ale bacteriologului rus Zabolotnii, au trecut 
chiar neobservate. 

Descoperirea agentului sifilisului a rămas legată de 
numele savanților germani Schaudinn şi Hoffmann. Fritz 
Schaudinn (1871 - 1906) îşi luă doctoratul în zoologie la 
Berlin, în 1894, şi se consacră studiului protozoarelor, 
organisme inferioare, unicelulare; în acest domeniu el făcu 
importante descoperiri. La 3 martie 1905, în colaborare cu 
Erich Hoffmann, el descoperi 

— Folosind o tehnică specială de colorare - în puroiul 
dintr-o ulceraţie a unei prostituate bolnave de sifilis o 
formaţie de un aspect deosebit, ca un fir răsucit în spirală. 
Acest microorganism fu găsit apoi în diverse leziuni 
sifilitice, iar prin inocularea lui la animale se obţinură 
leziuni de sifilis. Dovada era făcută, dar - faţă de erorile 
anterioare - mulţi savanţi rămaseră sceptici. Când 
Schaudinn şi Hoffmann îşi comunicară descoperirea într-o 


şedinţă a Societăţii Medicale din Berlin, preşedintele 
conchise astfel: „discuţia este închisă până când un nou 
agent al sifilisului va fi propus atenţiei noastre”. Dar de 
data aceasta se înşela. Microorganismul descris de 
Schaudinn şi Hoffmann era într-adevăr ajgentul sifilisului 
şi numele ce i se dădu - „spirochaeta pallida” (deoarece se 
colora greu cu coloranţii obişnuiţi) - făcu ocolul lumii. 
Ulterior a mai fost numit şi „treponema pallidum”, astfel 
că este cunoscut sub aceste două denumiri. 

Cunoaşterea agentului sifilisului a avut o foarte mare 
importanţă. Între alte urmări, ea a permis, după cum vom 
vedea, cercetările întreprinse de Ehrlich pentru 
descoperirea unei substanțe cu acțiune asupra acestui 
agent şi deci cu efecte curative asupra bolii. 

d. Descoperirea diagnosticului seralogic al sifilisului 

Întrucât sifilisul prezintă particularitattea de a trece, 
în lunga sa evoluţie, prin perioade floride (cu leziuni de 
diverse aspecte) şi perioade latente (fără manifestări 
clinice, ceea ce dă impresia unei vindecări), se punea 
problema de a recunoaşte boala chiar în perioadele când 
nu era aparentă. 

În anul 1906, savanții germani Wassermann, Neisser 
şi Bruck au avut ideea să aplice în sifilis o metodă de 
diagnostic prin cercetarea sângelui, descoperită cu câtva 
timp mai înainte de doi cercetători francezi, Bordet şi 
Gengou, metodă ce îşi găsea aplicare în diversfe maladii. 
Astfel a intrat în ştiinţă celebra reacţie Wass-rmann, 
denumită mai just de unii autori reacţia Bordet- 
Wassermann, încă un exemplu de realizare ştiinţifică 
datorită colaborării mai multor oameni de ştiinţă, de 
folosire a unei descoperiri anterioare pentru un nou pas 
înainte. 

De la introducerea analizei Wassermann, metodele de 
diagnostic serologic (în serul sângelui) s-au înmulţit şi s-au 


perfecţionat, deoarece importanţa lor este foarte mare; 
permiţând recunoaşterea bolii în perioadele ei de latenţă, 
ele fac cu putinţă începerea tratamentului cu un moment 
mai devreme şi fără a aştepta apariţia semnelor clinice; de 
asemenea în fazele floride, întrucât leziunile sunt în sifilis 
extrem de variate şi se pot confunda cu acelea din alte 
afecţiuni, reacţiile serologice permit - când e cazul - 
confirmarea leziunilor ca sifilitice; în fine, ele fac posibilă o 
apreciere asupra evoluţiei sifilisului spre vindecare, adică 
asupra eficacităţii tratamentului. 

e. Progresele terapeuticii 

La începutul secolului al XIX-lea, mercurul rămăsese 
singurul medicament recunoscut ca eficient în tratamentul 
sifilisului. În prima jumătate a secolului, s-au mai făcut 
încercări cu diverse substanţe: astfel s-a reluat 
tratamentul cu săruri de aur, care mai fusese folosit şi în 
secolul al XVI-lea şi căzuse în desuetudine. S-au încercat 
de asemenea argintul şi platina, antimoniul şi arsenicul, 
toate fără rezultat. Totuşi până la urmă una din 
substanţele folosite şi-a dovedit o anumită eficacitate şi a 
intrat în arsenalul terapeutic antisifilitic. Este iodurul de 
potasiu, introdus de sifiligraful englez Wallace, dar impus 
mai ales de Ricord, care a observat încă de la început că 
acest nou medicament nu va detrona mercurul, deoarece 
îşi găsea indicaţii în special în leziunile sifilitice tardive, 
terțiare, profunde. Spre deosebire de mercur, iodurul de 
potasiu s-a introdus fără obiecţiuni şi discuţii. 

În ce priveşte mercurul, până la 1864 el era 
administrat pe trei căi: calea cutanată (cu mai multe 
metode: fricţiuni, balneaţie, fumigaţiuni), calea pulmonară, 
prin inhalaţii, care erau un compliment al fumigaţiilor; în 
fine, pe cale digestivă. 

În cursul a mai bine de trei secole, mercurul trecuse 
prin perioade de favoare şi delăsare. Sifiligrafii şi bolnavii 


oscilaseră între eficacitatea certă a substanţei şi greutăţile 
şi riscurile tratamentului. Chiar în privinţa modului său de 
acţiune, părerile erau foarte diferite şi, de altfel, departe 
de realitate, la aceasta contribuind şi nivelul general de 
cunoştinţe al epocii. De exemplu, odată cu descoperirea lui 
Harvey, a circulaţiei generale a sângelui, s-a susţinut că 
mercurul pătrunde în sânge, se alipeşte virusului şi, prin 
diverse mişcări care îi sunt proprii, îl fragmentează, îl 
dizolvă şi se elimină odată cu el prin salivaţie. De observat 
că salivaţia ca mijloc de eliminare din organism în materie 
de sifilis a fost totdeauna considerată superioară sudorii 
sau diareii abundente, sub cuvânt că ea era provocată 
numai de mercur, pe când asupra secreţiilor pielii sau 
intestinului se putea acţiona şi prin alte mijloace, care nu 
aveau nimic comun cu sifilisul. Din această convingere a 
rezultat eroarea funestă a necesităţii obţinerii unei salivaţii 
abundente, eroare de care am mai vorbit. Este suficient să 
amintim că un mare clinician ca Boerhaave, una din 
figurile ilustre ale medicinei secolului al XVIII-lea. 

Fig. 12 Diferite metode ¿ş tratament al sifilisului 
<Amsterdamf 1696) 

considera că nu se poate vindeca un sifilitic dacă nu 
producea trei-patru litri de salivă pe zi. Pentru a obține 
acest rezultat, el administra concomitent calomelul 
(monoclorură de mercur) pe cale internă şi fricţiunile pe 
cale externă. Un alt autor, Meat, motiva prin obținerea mai 
rapidă a salivației superioritatea căii de administrare 
interne: „Luate pe cale internă, preparatele mercuriale 
pătrund uşor în profunzimea organelor secretorii şi 
sângele se debarasează de elo, pe când în cazul fricțiunilor 
mercuriale nu suntem niciodată siguri că nu rămân 
particule mercuriale ascunse în interstițiile fibrelor şi în 
celulele osoase, astfel că socotind cantitatea de mercur 
necesară pentru a excita salivaţia, fie că o dăm pe cale 


internă, fie că o dăm în fricţiuni, este evident că, în ultimul 
caz, doza e mult mai puternică decât în primul şi 
neajunsurile care rezultă sunt în aceeaşi proporţie”. 

Ameninţat să fie părăsit din cauza accidentelor, 
mercurul fu repus la loc de cinste la sfârşitul secolului al 
XVIII-lea de marele sifiligraf englez John Hunter. El 
proclamă că mercurul şi  compuşii săi constituie 
medicamentul specific al sifilisului, că preparatele pe cale 
internă sunt cele mai eficace, deoarece intestinul prezintă 
cea mai largă suprafaţă de absorbţie, dar că metoda prin 
fricţiuni este preferabilă, întrucât permite un tratament 
prelungit, fără a obosi stomacul. Unguentele mercuriale - 
arăta Hunter - acționau şi direct asupra ulcerelor. În 
sfârşit, recomanda şi folosirea de medicamente tonice, 
pentru a combate acţiunea debilitantă a maladiei şi a 
medicamentului său specific. 

Fricţiunile mercuriale au fost, în general, metoda 
preferată, deoarece erau mai uşor de aplicat şi constituiau 
un mijloc sigur şi rapid pentru a obţine salivaţia, 
considerată de foarte mulţi - cum am văzut - drept semn 
indispensabil al eficienţei. Treptat însă, s-au introdus două 
feluri de fricţiuni: unele „forte” ca doză şi frecvenţă, care 
se continuau până la salivaţie abundentă; altele „slabe”, cu 
doze mai mici şi aplicaţii mai rare, care provocau o 
salivaţie redusă sau niciuna; dozele slabe se aplicau mai 
ales în leziunile locale. Astruc spune: „Dacă există într-un 
anumit loc al corpului deformaţii ale oaselor, dureri, 
tumori gomoase, noduli sau alt simptom local, vom avea 
grijă să facem pe locul acesta fricţiuni în toate zilele, dacă 
fluxul bucal e moderat”. 

Dar începând din secolul al XVIII-lea, unii sifiligrafi 
au arătat că mercurul nu numai că nu are nevoie de 
salivaţie pentru a fi eficace în sifilis, dar că aceasta este pe 
cât de inutilă, pe atât de periculoasă. În 1718, sifiligraful 


francez  Chicoyneau din Montpellier, dovedeşte prin 
observaţii riguroase şi argumente puternice că principalul 
scop de atins în tratamentul sifilisului este de a se evita pe 
cât posibil salivaţia, că acest fel de evacuare este mai 
periculos decât folositor şi că trebuie urmărită stingerea 
virusului şi nu evacuarea lui. Tot un sifiligraf francez, 
Haguenot, în 1734, a introdus aşa-numita „metodă din 
Montpellier”. El prescria fricţiuni la două-trei zile, le 
întrerupea la primele semne de salivaţie şi le relua apoi, 
tot cu prudenţă. 

O altă metodă, folosită până în secolul trecut, a fost 
aceea a empiastrului mercurial al lui Vigo. Emplastrele 
sunt substanţe cu acţiune locală, care - când sunt aplicate 
pe tegumente - devin moi şi se lipesc de piele; li se adaugă 
o substanţă activă, în cazul nostru mercurul. Ele se 
întindeau pe toate părţile corpului, în afară de abdomen, 
piept şi cap, şi nu se scoteau decât când apăreau setmnele 
de salivaţie. Unii medici mai prudenţi se mărgineau la o 
„centură” de emplastru mercurial, largă de trei-patru 
degete, în jurul taliei, sau „brăţări” în jurul pumnilor, 
coatelor, genunchilor, sau, în fine, „tălpi” de emplastru. 
Această metodă prezenta, însă, neajunsuri: provoca 
mâncărimi, eriteme, pustule şi chiar erizipel. 

Tot ca mod de administrare pe cale cutanată, trebuie 
să amintim loţiunile; ele se făceau cu sublimat dizolvat în 
apă distilată. Intr-o cameră bine încălzită, bolnavii erau 
spălaţi şi fricţionaţi pe toate părţile corpului, în afară de 
cap, piept, abdomen şi axile, timp de zece zile, de una, 
două sau trei ori pe zi, după puterile bolnavului şi diverse 
împrejurări. In tot acest timp ei nu ieşeau din cameră. 
Când gingiile putrezeau şi se ulcerau, se considera 
sfârşitul tratamentului. După spălare şi frecare, bolnavul 
era aşezat în pat şi i se puneau pietre calde la picioare 
pentru a-l face să transpire, căci tratamentul fără sudaţie 


era considerat inutil. 

O metodă tot atât de chinuitoare pentru bolnavi era 
aceea a fumigaţiilor. Inainte de începerea tratamentului, 
bolnavului i se lua sânge şi i se dădea un purgativ. Apoi era 
plasat gol sau în cămaşă, în picioare sau pe scaun, într-un 
fel de gheretă aşezată într-o cameră bine închisă, care 
servea ca etuvă. La picioare se punea o sobă cu cărbuni 
peste care se arunca mercurul. Bolnavul stătea în gheretă 
până transpira abundent. Când se sufoca, aplica gura la o 
gaură practicată în perete sau respira printr-un tub, care 
ieşea în afară. Stătea astfel după puterile sale între 15 
minute şi o oră; după aceea era culcat în pat şi bine 
acoperit pentru a transpira, timp de una sau două ore. 
Apoi i se dădea să bea vin. Fumigaţiile se repetau după caz 
zilnic sau la două ori trei zile. 

Tratamentul prin fumigaţii a fost modificat în cursul 
timpului; dintre diversele preparate mercuriale a fost 
folosit în cele din urmă numai cinabrul (bisulfură de 
mercur) ca cel mai puţin vătămător. Cu toate acestea nu se 
putea aplica decât persoanelor robuste, fără leziuni 
viscerale, pe care fricţiunile, practicate cu prudenţă şi 
după anumite reguli, puteau fi folosite de categorii mai 
largi de bolnavi şi aveau în acelaşi timp un efect mai 
durabil. De aceea, fricţiunile mercuriale 

Fig. 13 Sifiliticul în cuptorul de fumigațiune (Paris, 
1659) 

au rămas în uz multă vreme, chiar până în secolul 
nostru. 

În sfârşit, s-au făcut încercări încă de timpuriu, de a 
administra mercurul aplicând metoda prin ingestie sau 
stomacală; dar mult timp ele s-au lovit de prejudecata că 
mercurul ar rupe intestinele din cauza greutăţii lui. Apoi 
acest mod de tratament s-a răspândit. In secolul al XVI-lea, 
erau renumite „pilulele mercuriale ale lui Barbarosa”. 
Arrudji, zis Barbarosa, rege al Algerului, amiral al flotei 
turceşti pe timpul lui Soliman al II-lea, le-a folosit pentru el 
însuşi cu rezultate atât de bune încât le-a trimis în dar şi 
prietenului şi aliatului său Francisc I regele Franţei. Bayro, 
medic al lui Carol al II-lea, duce al Savoiei, arăta că 
„aceste pilule au avut un succes miraculos la câţiva 
sifilitici acoperiţi de ulcere şi noduli”, dar că dădeau şi 
cazuri de moarte subită. 

În cursul secolelor al XVII-lea şi al XVIII-lea, s-au 
înmulţit preparatele mercuriale pentru administrare pe 
cale digestivă, la aceasta contribuind şi progresele chimiei. 


Se foloseau: mercurul pur, sublimatul coroziv, sulfura de 
mercur, oxidul de mercur etc. Preparatul cel mai utilizat a 
fost licoarea lui Van Swieten, pe bază de sublimat coroziv 
(biclorură de mercur), care a rămas în uz până în secolul al 
XX-lea. Dar această cale prezenta, în general, neajunsul de 
a provoca în doze mari tulburări gastro-intestinale. 

Deoarece toate căile de administrare a mercurului 
folosite până atunci erau legate fie de greutăţi de 
administrare, fie de suferinţe sau de pericole, categorii 
largi de bolnavi nu recurgeau la acest medicament. De 
aceea, în a doua jumătate a secolului al XIX-lea s-a 
recomandat administrarea lui pe cale de injecții, metodă 
care s-a dovedit a fi cea mai bună. Primele încercări s-au 
făcut cu sublimat dizolvat în apă. Metoda a constituit un 
progres important, deoarece prezenta mari avantaje: 
salivaţie absentă sau redusă, lipsa tulburărilor gastro- 
intestinale, dozaj precis, doze relativ mici absorbite rapid 
şi complet şi, în consecinţă, un efect terapeutic superior. 
Dar existau şi neajunsuri: injecţiile provocau dureri 
violente, deseori abcese şi chiar gangrene. 

Un nou progres a fost realizat prin introducerea 
calomelului, care în organism se transformă în sublimat. 
Dar şi acest preparat, de altfel foarte activ, dădea uneori 
abcese şi gangrene; chiar în cazuri mai uşoare prezenta 
neajunsuri, deoarece la locul injecţiei se forma un nodul 
foarte dureros, care împiedica mersul şi făcea necesar 
repausul la pat uneori timp de câteva săptămâni. S-a 
încercat apoi un amestec de mercur pur cu oleu de 
vaselină, preparat denumit oleu cenuşiu, dar aceasta era 
mai puţin activ decât calomelul şi mai avea inconvenientul 
unei  resorbţii neuniforme. În fine, prin încercări 
persistente s-a ajuns la două preparate mercuriale mai 
bine tolerate: biiodura de mercur în injecții intramusculara 
şi cianura de mercur în injecții intravenoase. Cu toate că 


noile preparate au înlesnit mult tratamentul, problema 
vindecării sifilisului era departe de rezolvare, deoarece 
mercurul are o putere antisifilitică relativ redusă. De 
asemenea, se produceau totuşi accidente, mai rar la locul 
injecţiei (dureri, noduli, supuraţii), mai frecvent la 
distanţă, ca de exemplu stomatite, nefrite, gastrite, 
enterite, colite. 

Dar în primii ani ai secolului nostru, un nou preparat 
intra în arsenalul antisifilitic şi descoperirea sa reprezintă 
unul din cele mai frumoase exemple de logică, tenacitate şi 
conştiinciozitate ştiinţifică. Este vorba de preparatul numit 
„salvarsan” sau „606”, descoperit de Paul Ehrlich. 

Descoperirea agentului sifilisului ar fi trebuit să 
înlesnească găsirea de noi medicamente cu efect asupra 
acestui agent. Dar înaintea lui Ehrlich, cu toate 
numeroasele cercetări şi încercări, nu se obținuse nici cel 
mai mic succes, niciun medicament, care să reprezinte un 
progres faţă de mercur. 

Paul Ehrlich, născut în 1854 într-un orăşel din 
Silezia, a fost preocupat încă din anii studenţiei de 
problema colorării microbilor şi ţesuturilor. Teza lui de 
doctorat avea ca titlu: Contribuţie la teoria şi practica 
coloraţției histologice. Experienţa pe care a acumulat-o îl 
ajută între altele, să pună la punct pentru Robert Koch, 
descoperitorul bacilului tuberculozei, o tehnică de colorare 
a acestui bacii. În ce priveşte terapeutica antisifilitică, 
problema era de a se găsi substanţa care să distrugă 
agentul bolii, fără însă a dăuna celulelor organismului. 
Aceeaşi problemă se punea şi pentru agenţii altor maladii. 

Ehrlich îşi începe cercetările cu experienţe asupra 
tripanosomilor, microorganisme care pricinuiau „boala 
somnului” atât de răspândită şi temută în Africa. Inoculând 
tripanosomi la şoareci, animale sensibile la acest agent, iar 
apoi inoculând aceloraşi animale diverşi coloranţi, Ehrlich 


a căutat să descopere o substanţă activă faţă de 
tripanosom şi inofensivă pentru organism. După sute de 
încercări fără rezultat, el obţine un prim succes cu un 
preparat derivat din benzopurpurină pe care, din cauza 
culorii lui roşii, îl numeşte „Irypanrot” (roşu Tripan). 
Această substanţă injectată şoarecilor bolnavi face să 
dispară tripanosomii din sângele lor. Dar - şi aceasta este 
un exemplu de alternativele speranţă şi dezamăgire, pe 
care le oferă cercetarea ştiinţifică - după câteva săptămâni 
şoarecii vindecaţi devin din nou abătuţi, iar sângele lor 
este plin de tripanosomi, la fel ca înainte de tratamentul cu 
Trypanrot. Ehrlich însă - şi aici ni se înfăţişează una din 
trăsăturile adevăratului om de ştiinţă - nu se descurajează, 
ci îşi continuă cercetările. El ia cunoştinţă de o comunicare 
făcută la Institutul de Medicină Tropicală din Liverpool de 
cercetătorii englezi Thomas şi Breine despre succesul 
obţinut asupra tripanosomilor cu preparatul numit „atoxil” 
(pe bază de arsenic şi anilină), descoperit cu câţiva ani mai 
înainte de savantul francez Bechamp. Dar atoxilul, în ciuda 
numelui ce i se dăduse (indicând lipsa lui de toxicitate), s-a 
dovedit foarte periculos: el ducea la orbire. 

Ehrlich îşi dă seama că atoxilul poate servi ca punct 
de plecare pentru descoperirea altor preparate cu acelaşi 
efect asupra tripanosomilor, dar mai puţin toxice. 


Fig. 14 Paul 
Ehrlich 


Totodată, întrucât Schaudinn susţinuse că există o 
legătură între  tripanosom şi  spirocheta sifilisului 
descoperită de el, un preparat eficace împotriva 
tripanosomilor ar fi trebuit să acţioneze şi împotriva 
agentului sifilisului, ceea ce constituia şi un mijloc de 
verificare a teoriei lui Schaudinn. 

Astfel, pornind de la atoxil, Ehrlich experimentează 
diverşi compuşi arsenicali. După numeroase eşecuri, după 
sute de preparate încercate fără rezultat, Ehrlich 

— Dând dovadă de o extraordinară tenacitate - 
ajunge să descopere, în sfârşit, o substanţă eficientă. Este 
al bobriea preparat; el distruge tripanosomii în sângele 
animalelor bolnave şi - spre deosebire de Trypanrot - 
aceasta distrugere e definitivă. Şoarecii devin şi rămân 
sănătoşi, deoarece noua substanţă distruge numai 


tripanosomii şi nu vatamă organismul. Preparatul a fost 
numit „salvarsan”. 

Urma să se verifice şi eficienţa asupra treponemei 
sifilisului. Cu doi ani înainte, germanii Uhlenhut şi Salmón 
dovediseră că atoxilul este eficace şi asupra agentului unei 
maladii, spirochetoza găinilor, agent apropiat de acela al 
sifilisului. Era o constatare care dădea speranţe. Şi într- 
adevăr, salvarsanul se dovedeşte distrugător faţă de 
agentul sifilisului şi chiar într-o măsură mai mare decât 
faţă de tripanosomi. Tot astfel se dovedeşte activ şi faţă de 
un alt spirochet, agent al unei boli grave, febra recurentă. 

De la experienţele pe animal urma să se treacă la 
experimentarea medicamentului pe oameni. Aci găsim un 
exemplu de conştiinciozitate a adevăratului om de ştiinţă. 
Ehrlich mai experimentează încă doi ani pe animale, în 
special pe maimuțe şi iepuri, animale receptive la infecţie. 
Rezultatele sunt în continuare pozitive. 

După aceste îndelungate cercetări, Ehrlich se decide 
să treacă la experimentarea pe om. La 6 decembrie 1909, 
el scrie unui prieten, profesorul Alt, expunându-i toate 
datele şi întrebându-l dacă e dispus să încerce preparatul 
pe bolnavii din clinica lui. Profesorul Alt, tot atât de 
conştiincios ca şi Ehrlich, nu se hotărăşte imediat. Timp de 
trei luni, el studiază preparatul pe animale. Apoi - şi este 
un nou exemplu de devotament în cercetarea ştiinţifică - 
doi asistenţi, Hoppe şi Witleben, se oferă pentru a li se 
administra salvarsanul cu scopul de a se verifica dacă are 
efecte dăunătoare. Experienţa dă rezultate concludente şi 
atunci se hotărăşte tratarea cu salvarsan a cincizeci de 
bolnavi din clinica profesorului Alt. Rezultatele sunt 
deosebiți de favorabile şi preparatul este trimis imediat la 
alte clinici sifiligrafice din Germania şi din străinătate. 
Aceleaşi efecte sunt recunoscute pretutindeni. Flagelul 
care bântuia omenirea de sute de ani îşi găsise 


tratamentul! 

La 20 septembrie 1910, în marele amfiteatru al 
Universităţii din Königsberg s-a ţinut o şedinţă istorică, în 
cadrul secţiei „Dermatologie şi Sifiligrafie” a celei de-a 82- 
a reuniuni a naturaliştilor şi medicilor germani, înainte de 
ora fixată, amfiteatrul era ticsit. Şedinţa e deschisă de 
Neisser, celebrul venerolog, descoperitorul agentului 
blenoragiei. El propune ca, deşi Ehrlich era înscris la 
cuvânt după alţii, să vorbească primul. Adunarea aprobă. 
Când Ehrlich se urcă la tribună, un uriaş val de aplauze şi 
strigăte de admiraţie cutremură sala. Abia după câtva timp 
Ehrlich reuşeşte să vorbească şi spune cu modestia lui 
caracteristică: „Reuniunea de astăzi aparţine cu deosebire 
clinicienilor; ei singuri, ţinând socoteală de succesele şi 
eşecurile lor, trebuie să decidă dacă «606» preţuieşte ceva 
sau nu”.  Subliniază apoi rapiditatea rezultatelor, 
nocivitatea redusă şi efectul în alte boli cu agenţi înrudiţi 
cu spirocheta sifilisului. Toți cei ce îi succed la cuvânt 
raportează rezultate strălucite. 

preparatul „606” s-a răspândit în toată lumea. Cu 
toate acestea, el mai prezenta unele inconveniente. Se 
injecta intravenos, dizolvat într-o cantitate mare de lichid 
(cca. 250 cm5), şi din această cauză era greu tolerat de 
organism. Neisser, în concluzia şedinţei de la Königsberg, 
spusese: „Sperăm că după «606» Paul Ehrlich ne va da un 
«607» sau «608» încă şi mai bun”. El s-a arătat, însă, prea 
optimist. A fost nevoie de a se încerca încă trei sute de 
substanţe până la rezultatul căutat: preparatul numit 
„914” sau  „neosalvarsan”, tot atât de eficient ca 
salvarsanul, dar mult mai uşor de utilizat, deoarece trebuie 
dizolvat numai în câţiva centimetri cubi de lichid, astfel că 
administrarea se poate face nu numai în spital, dar şi în 
policlinici şi cabinete medicale. S-au mai preparat şi 
compuşi arsenicali ce se pot lua pe cale bucală, când 


administrarea în injecții nu este posibilă. 

După cum se întâmplă cu multe descoperiri, pe lângă 
admiraţia unora s-au produs şi criticile altora, de bună sau 
de rea-credinţă. O campanie de ură şi calomnie, care a 
durat doi tani, a întunecat ultima perioadă a vieţii lui 
Ehrlich, deşi specialiştii de prestigiu I-au susţinut şi i s-a 
decernat şi premiul Nobel. Marele savant a murit în august 
1916. Cu aproape doi ani înainte fusese sărbătorit la 
împlinirea vârstei de şaizeci de ani şi se publioase un 
volum omagial; într-unul din articole, scris de Neisser, se 
spunea în încheiere: „Dacă până acum am trăit o perioadă 
în care sifilisul nu a încetat să se întindă, acum suntem în 
drept să nădăjduim că de azi înainte domeniul lui se va 
micşora din ce în ce. Pentru această transformare, suntem 
îndatoraţi chimioterapiei şi fondatorului ei Paul Ehrlich, 
care a lucrat tot atât pentru medicină, cât şi pentru 
chimie”. 

Odată cu rezultatele strălucite obţinute cu 
preparatele arsenicale, s-a ridicat, însă, o problemă 
importantă. S-a susţinut de către unii sifiligrafi că 
tratamentul sifilisului prin  arsenicale ar împiedica 
dezvoltarea forţelor defensive naturale ale organismului şi 
ar duce la urmările grave ale sifilisului, cum sunt paralizia 
generală progresivă, tabesul, aortita şi altele. 

Problema care se punea era dacă în cazurile 
netratate aceste afecţiuni tardive apar într-o proporţie mai 
redusă decât în cazurile tratate cu arsenicale. Pentru a se 
putea răspunde, s-a găsit o situaţie, care corespundea 
datelor problemei. În Asia există un mic popor de rasă 
mongolă, buriaţii, numărând circa 300.000 de oameni în 
perioada când s-a făcut cercetarea, foarte contaminat de 
sifilis şi la care tratamentul arsenical nu pătrunsese până 
la acea dată. O expediţie ştiinţifică a constatat că la 
această populaţie netratată cazurile de paralizie generală 


progresivă, tabes şi aortită nu erau mai rare decât în ţările 
în care tratamentul arsenical se aplică în mod curent. De 
menţionat că populaţia buriată prezenta leziuni sifilitice 
corespunzătoare acelora, care fuseseră descrise în secolele 
trecute: ulceraţii întinse, tumori hidoase, eruptii purulente 
pe tot corpul, distrugeri osoase etc., aspecte, care - graţie 
progreselor  terapeuticii - deveniseră de domeniul 
trecutului. 

Rezultatele strălucite ale  neosalvarsanului erau 
totuşi limitate de faptul că nu putea fi administrat oricărui 
bolnav de sifilis. Erau excluşi de la acest tratament, 
deoarece nu-i puteau suporta, bătrânii, cei suferinzi de 
afecţiuni cardiovasculare, hepatice, renale, cei predispuşi 
la hemoragii, precum şi bolnavii de diverse alte afecţiuni, 
ceea ce restrângea mult sfera de aplicare. De asemenea, 
deşi toxicitatea lui era mai redusă decât aceea a 
salvarsanului, mai apăreau accidente, dintre care unele 
grave sau chiar mortale. 

De aceea, sifiligrafii au continuat eforturile pentru 
descoperirea altor medicamente. S-au introdus în 
terapeutică şi alţi compuşi arsenicali, dar eficacitatea lor 
nu depăşea pe aceea a neosalvarsanului; unii prezentau o 
indicație mai deosebită pentru anumite manifestări, de 
exemplu în sifilisul nervos, dar în schimb şi un risc mai 
mare: atingerea nervului optic şi deci posibilitatea orbirii. 

Un progres real a fost obţinut în anul 1921, prin 
introducerea în arsenalul terapeutic antisifilitic a unui nou 
medicament, bismutul, de către compatriotul nostru 
Levaditi şi sifiligraful francez Sazerac. De o eficacitate 
intermediară între  neosalvarsan şi mercur, bismutul 
prezintă faţă de neosalvarsan avantajul unei mai bune 
Lolerante El a fost adoptat imediat şi folosit pe scară largă 
fie alături de neosalvarsan, a cărui acţiune o întărea, fie în 
locul acestuia în cazurile de intoleranţă sau contraindicaţii. 


Printre numeroasele preparate folosite amintim şi 
oxiiodogalatul de bismut, preconizat de sifiligrafii români 
Nicolau şi Blumenthal. 

Dar medicamentul care a însemnat din nou o 
revolutie în tratamentul sifilisului a fost penicilina. 

În 1928, Alexander Fleming (1881 - 1955), lucrând în 
laboratorul spitalului St. Mary din Londra, a observat un 
fenomen curios: culturi de stafilococi contaminate 
întâmplător cu un mucegai nu mai permiteau dezvoltarea 
stafilococilor. Astfel una din cele mai mari descoperiri ale 
secolului a fost rezultatul unei întâmplări, dar nu numai al 
întâmplării; fenomenul a fost sesizat de cineva, care prin 
aptitudinile lui, prin problemele care îl preocupau şi pe 
care le studia, era pregătit să tragă concluziile potrivite 
din această întâmplare. După cum spune chiar Fleming: 
„Ca să se nască o idee cu totul nouă, trebuie să se 
întâmple un eveniment. Newton a văzut căzând un măr. 
James Watt a observat fierbând un cazan. Röntgen a stricat 
nişte plăci fotografice. Dar toţi oamenii aceştia erau 
pregătiţi să traducă evenimente banale într-un limbaj 
nou”. 

Fleming izolă din mucegai substanţa pe care o numi 
penicilină, dar nu reuşi s-o purifice suficient; folosirea ei 
curentă mai era împiedicată şi de o mare instabilitate. 

În 1939, un grup de cercetători din Anglia, Florey, 
Chain şi colaboratorii lor, reluară studiul penicilinei, 
reuşind s-o purifice şi s-o facă suficient de stabilă pentru a 
putea fi produsă pe scară industrială. Producţia a început, 
în 1941, în Statele Unite. 

În 1943, penicilina a fost introdusă în tratamentul 
sifilisului de savantul american Mahoney şi s-a constatat 
imediat că este superioară tuturor celorlalte medicamente 
antisifilitice, mai eficace decât neosalvarsanul şi totodată 
mult mai puţin toxică. Astfel, pe când în cazul 


tratamentului cu neosalvarsan spirochetele dispar din 
leziuni în câteva zile, în tratamentul cu penicilină ele 
dispar după 14 ore; faptul are mare importanţă şi pentru 
prevenirea  contaminărilor. De asemenea, dispariţia 
leziunilor sifilitice se face mai repede decât cu orice alte 
medicamente. Mai trebuie observat că, în timp ce 
mercurul, neosalvarsanul şi bismutul nu au acţiune directă 
asupra treponemei în afara organismului, ci numai în 
organism, după multiple combinaţii chimice, penicilina are 
o putere de distrugere directă. Penicilina are şi avantajul 
de a fi bine tolerată, aşa că se poate administra şi acelor 
categorii de bolnavi, care nu suportă neosalvarsanul, ceea 
ce a permis rezolvarea unor situaţii foarte grele; deoarece 
este bine tolerată şi de gravide, tratamentul cu penicilină 
al acestora a avut drept rezultat naşterea de copii sănătoşi 
şi dispariţia aproape generală a sifilisului congenital. 

Penicilina este eficace şi în sifilisul sistemului nervos. 
Până la ea în aceste cazuri se foloseau unele preparate 
arsenicale, precum şi o metodă descoperită, în 1917, de 
sifiligraful austriac Wagner von Jauregg (1857 - 1940) şi 
numită malarioterapie. Pe baza observaţiei că în caz de 
temperaturi înalte sifilisul nervos se ameliorează, s-au 
obţinut astfel de temperaturi prin inocularea la bolnavii de 
sifilis nervos a agentului malariei şi provocarea de accese 
de friguri palustre. Dar această metodă, pe lângă faptul că 
dădea numai rezultate parţiale, era greu de suportat şi 
deci  neaplicabilă la categorii întregi de bolnavi. 
Preparatele arsenicale folosite implicau, după cum am mai 
arătat, un risc de pierdere a vederii. Penicilina a însemnat 
de aceea un foarte mare progres în acest domeniu, atât 
prin sfera largă de bolnavi cărora li se adresează, cât şi 
prin eficacitatea sa. 

De subliniat că după apariţia penicilinei şi pe măsură 
ce s-au descoperit noi antibiotice, unele din acestea şi-au 


dovedit o anumită eficacitate în sifilis, dar penicilina a 
continuat să deţină primul loc. Este interesant de observat 
că, spre deosebire de germenii altor maladii infecțioase, 
care la început erau sensibili la acest antibiotic, dar treptat 
au dobândit o astfel de rezistenţă încât a devenit necesară 
înlocuirea penicilinei cu alte antibiotice, în sifilis ea şi-a 
păstrat întreaga eficacitate, şi numai în unele cazuri - când 
nu este tolerată - se recurge la administrarea altor 
antibiotice (aureociclină, eritromicină etc.). 
Neosalvarsanul nu mai este folosit. Bismutul este încă 
recomandat de unii sifiligrafi, fie administrat concomitent 
cu penicilina, fie izolat, după penicilină, ca un tratament de 
consolidare; alţi medici, însă, au abandonat complet 
bismutul şi tratează sifilisul numai cu penicilină. Există 
divergențe şi în privinţa numărului de cure, de serii de 
injecții necesare pentru vindecare: unii susţin că o singură 
serie de penicilină este suficientă, alţii recomandă un 
tratament mai lung, mai ales când boala a fost depistată şi 
tratamentul început într-o perioadă mai târzie. Oricare ar 
fi, însă, discuţiile, rezultatele sunt în orice caz strălucite; 
caracterul de flagel al sifilisului a rămas de domeniul 
trecutului! 

La acest succes s-a ajuns - după cum am văzut - nu 
dintr-odată şi nu prin lucrările unui singur cercetător. 
Exemplul sifilisului dovedeşte, împreună de altfel cu multe 
alte exemple, că descoperirile ştiinţifice se realizează prin 
munca răbdătoare şi tenace a numeroşi cercetători, care 
îşi aduc contribuţia - individual mai importantă sau mai 
modestă, dar în ansamblu strict necesară - la marea operă 
a progresului ştiinţei. 

f. Aspecte actuale ale luptei împotriva sifilisului 

În istoria multor boli contagioase, evoluţia favorabilă 
a frecvenţei şi gravităţii e întreruptă din timp în timp de 
perioade de stagnare sau chiar de recrudescenţă, de 


intensitate variabilă ale căror cauze diferă de la o maladie 
la alta. La un astfel de fenomen asistăm în ultimii ani şi în 
ce priveşte sifilisul. 

Unul dintre criteriile după care se apreciază situaţia 
unei boli într-o anumită epocă este numărul de bolnavi noi. 
În anii dinaintea celui de-al doilea război mondial, în ceea 
ce priveşte sifilisul acest număr era 

— În general - în continuă scădere. Desigur, existau 
variaţiuni de la o ţară la alta şi chiar de la o regiune la alta 
în cuprinsul aceleaşi ţări, dar pe măsură ce tratamentele 
arsenioale şi bismutice se foloseau tot mai mult, rezultatul 
în sensul arătat era evident. Al doilea război mondial a 
adus - ca toate războaiele - o sporire în multe ţări a 
numărului de bolnavi noi. Spre sfârşitul războiului, însă, 
introducerea  penicilinei a determinat o scădere 
spectaculară a îmbolnăvirilor, proces care a continuat timp 
de aproximativ zece ani. Apoi în mod oarecum neaşteptat a 
survenit o recrudescenţă, care a mers accentuându-se 
până în prezent. De subliniat că e vorba de un fenomen 
general, cu deosebiri de la ţară la ţară (de situaţia din ţara 
noastră ne vom ocupa separat), în funcţie de factori 
multipli pe care îi vom aminti. O statistică a Organizaţiei 
Mondiale a Sănătăţii arată cifre mai ridicate în Grecia, 
Iugoslavia, Italia şi S.U.A. şi cifre mai reduse în Canada, 
Anglia, Suedia, Norvegia. Recrudescenţa nu este datorită, 
cum se întâmplă în alte boli, vreunei modificări a virulenţei 
agentului cauzal, nici unei slăbirii a eficienței 
medicamentelor. Cauzele sunt de natură diferită. 

Astfel penicilina şi alte antibiotice cu acţiune asupra 
treponemei sunt folosite pe scară largă şi în alte afecţiuni. 
Când una din acestea există în acelaşi timp cu un sifilis 
ignorat, administrarea antibioticelor - insuficientă pentru a 
vindeca sifilisul - determină o modificare a evoluţiei şi 
aspectelor lui; ca urmare el devine greu de diagnosticat, 


ceea ce duce, în ultimă instanţă, la lărgirea posibilităţilor 
de contaminare. Pe de altă parte, părerea greşită a 
multora că sifilisul este o problemă lichidată face ca mulţi 
medici, având de pus un diagnostic, să nu se mai 
gândească la sifilis, iar cei expuşi îmbolnăvirilor să nu se 
mai preocupe de riscul molipsirii. Intervine de asemenea 
înmulţirea contactelor sexuale extraconjugale, 
întâmplătoare (aşa-numitul „vagabondaj sexual”) şi, în 
acest fel, agravarea a ceea ce a fost totdeauna o sursă 
importantă de îmbolnăviri. O consecinţă gravă are şi 
începerea mai timpurie a vieţii sexuale, cu pericolul 
contaminării la o vârstă la care orice precauţiuni sunt 
nesocotite, toate statisticile indicând creşterea numărului 
de îmbolnăviri printre tineri. Trebuie să mai ţinem seamă 
şi de sporirea traficului internaţional de călători, sporire 
care permite trecerea maladiei din ţările unde este mai 
răspândită în altele cu un nivel sanitar mai ridicat. În unele 
ţări, prostituţia şi homosexualitatea constituie şi ele căi 
importante de difuzare a sifilisului. În sfârşit, trebuie 
relevată slaba educaţie sanitară în domeniul bolilor 
venerice datorită tot părerii greşite potrivit căreia aceste 
boli au încetat de a mai forma un obiect de preocupare 
pentru societate. Chiar în statele ajunse din punct de 
vedere cultural şi sanitar la un grad de dezvoltare mai 
înalt, o mare parte din populaţie ignorează pericolul 
venerian. 

Măsurile de combatere a  recrudescenţei se 
orientează de la ţară la ţară după cauze. Esenţial este, 
însă, să nu se considere că sifilisul, în ciuda progreselor 
realizate, ar aparţine de pe acum trecutului. In acest fel, 
cei expuşi contaminării vor ţine seama de precauţiunile 
necesare şi medicii vor pune mai des diagnosticul exact. 
Alături de acţiunile întreprinse, educaţia sanitară a 
populaţiei rămâne unul din mijloacele cele mai eficiente în 


stăvilirea răspândirii bolilor venerice, în obţinerea de 
succese în apărarea sănătăţii publice. 

DIN ISTORIA SIFILISULUI ÎN ROMÂNIA 

Pe teritoriul ţării noastre, sifilisul e menţionat de 
timpuriu, la Braşov, în anul 1500. În anul următor, la Sibiu 
sunt citați „pauperes morbum gallicum patientes” (sărmani 
bolnavi de boala franceză), curând după aceasta 
înființându-se spitale pentru ei. Relaţiile Transilvaniei cu 
diferite părți ale imperiului habsburgic, precum şi desele 
războaie şi deplasări de trupe, au provocat o largă 
răspândire a sifilisului. In Muntenia şi Moldova boala s-a 
întins de asemenea ca urmare a legăturilor permanente 
care existau între cele trei ţări române, precum şi între 
acestea şi statele vecine; se pare, însă, că până în secolul 
al XIX-lea ea nu a atins totuşi gradul de răspândire masivă 
din alte ţări. După 1800, intensificându-se contactele cu 
populaţii mai contaminate, boala s-a răspândit mai rapid; 
un rol important în aceasta a avut şi introducerea 
serviciului militar, sifilisul trecând astfel de la oraşe, unde 
era mai frecvent, la sate, unde era rar. Intre 1831 şi 1861, 
se iau în Muntenia şi Moldova cele dintâi măsuri pentru 
combaterea bolilor, venerice: înființarea de secții 
antiveneriene la unele spitale, controlul prostituatelor, 
organizarea de secţii antiveneriene temporare în provincie. 
Primul război mondial a determinat o creştere 
considerabilă a cazurilor de sifilis pe tot cuprinsul ţării. In 
anii următori, s-a căutat să se remedieze situaţia, dar 
rezultatele au fost slabe, deoarece statul nu s-a preocupat 
suficient de această problemă. Astfel în perioada dintre 
cele două războaie mondiale nu existau secţii dermato- 
venerice decât în foarte puţine spitale, tratamentul se 
făcea în dispensare, iar marea majoritate a bolnavilor nu 
se prezenta la tratament. O statistică din Craiova arăta că 
urmau tratament regulat numai 5 - 14% din sifiliticii 


înregistraţi, iar în unele circumscripţii abia 1%. 
Tratamentul la ţară era aproape inexistent. De aceea, mulţi 
bolnavi cădeau pradă „remediilor” empirice, administrate 
de oameni fără nicio pregătire. Declararea bolii la 
autorităţi nu era obligatorie şi, ca urmare, nici cercetările 
epidemiol-ogice în scopul descoperirii altor bolnavi, care 
fuseseră în contact cu cel în cauză, nu se puteau efectua. 
Prostituţia era foarte răspândită şi constituia o cale 
importantă de contaminare; era în mare parte sustrasă 
oricărui control medical, dar chiar când un astfel de 
control se exercita, el era sporadic şi formal. In aceste 
condiţii nu putea fi vorba de o combatere reală a sifilisului. 

Aceasta era situaţia moştenită la 23 August 1944, 
agravată încă şi de urmările celui de-al doilea război 
mondial. Ea a putut fi remediată deoarece regimul 
democrat popular s-a prepcupat în mod consecvent de 
ocrotirea sănătăţii poporului şi, neprecupeţind sacrificiile 
(multe medicamente şi substanţe de laborator se procurau 
din import), a iniţiat un complex de măsuri în acest scop. 
S-a prevăzut declararea obligatorie şi urgentă a cazurilor 
contagioase şi internarea lor imediată în spital, efectuarea 
unei anchete epidemiologice pentru a descoperi sursa de 
îmbolnăvire şi persoanele cărora bolnavul le-ar fi transmis 
boala. Tratamentul a devenit obligatoriu, el fiind gratuit; 
de asemenea sunt gratuite toate consultaţiile şi analizele. 
S-a legiferat un control periodic antivenerian pentru 
persoanele, care lucrează în anumite medii (bloc alimentar, 
unităţi de îngrijire a copiilor etc.), controlul venerian 
prenupţial, controlul venerian al gravidelor. S-au înmulţit 
considerabil serviciile şi dispensarele de specialitate. Un 
accent deosebit a fost pus. p3 educaţia sanitară. Rezultatul 
măsurilor adoptate a fost spectacular: între anii 1950 - 
1962 numărul îmbolnăvirilor de sifilis s-a redus de 25 de 
ori! 


La acest succes a adus o contribuţie de prim ordin 
şcoala sifiligrafică română, care are o tradiţie glorioasă şi 
numără printre reprezentanţii săi personalităţi al căror 
prestigiu a depăşit hotarele ţării. Am amintit de mai multe 
ori de Constantin Levaditi şi de Gheorghe Marinescu. 
Levaditi, deşi a activat mai ales în străinătate, a fost 
profesor la Facultatea de Medicină din Cluj imediat după 
primul război mondial, şi a acordat o atenţie deosebită 
problemei sifilisului; e interesant să amintim că a făcut un 
film de educaţie sanitară despre ravagiile bolii, mijloc cu 
totul nou în acea epocă. Filmul de lung metraj, interpretat 
de actori cunoscuţi, a primit titlul „Din groazele lumii” şi a 
fost prezentat în toată Lana, 

După 23 August 1944, lupta antiveneriană în noile 
condiţii a fost îndrumată de academicianul profesor Ştefan 
Gh. Nicolau, şeful şcolii dermato-sifiligrafice româneşti, 
care a asociat o activitate fundamentală de notorietate 
mondială cu o activitate aplicativă dintre cele mai 
valoroase. Pe aceeaşi linie au adus contribuţii de prim 
ordin profesorii Longhin, Năstase, Tătaru, Teodorescu, 
Târlea, Ujvari şi alţii. 

După 1962, datorită unui întreg complex de 
împrejurări şi sub influenţa unor factori multipli, s-a 
produs şi în ţara noastră o recrudescenţă a sifilisului. 
Graţie măsurilor luate, însă, aceasta nu numai că s-a 
manifestat mai târziu în comparaţie cu alte ţări (abia din 
anul 1963), dar a putut fi menţinută în limite inferioare 
celor la care s-a ajuns în acele ţări. Este semnificativ şi 
totodată constituie şi un fel de sinteză a succeselor 
realizate la noi în lupta antisifilitică faptul că o consfătuire 
de dermato-venerologie ţinută în octombrie 1965 la Sibiu, 
analizând recrudescenţa, cauzele şi măsurile de combatere 
a bolii, a putut să pună în discuţie tema: „Măsuri 
epidemiologice şi mijloace terapeutice în legătură cu 


eradicarea! sifilisului”. 

CONCLUZII 

Istoria răspândirii şi regresului sifilisului este 
instructivă din mai multe puncte de vedere: 

Apărut sau activizat odată cu marile descoperiri 
geografice, cu intensificarea circulaţiei în interiorul 
continentelor şi între ele, factori favorizanţi ai diseminării, 
sifilisul nu a putut fi combătut de la început, în primul rând 
din cauza nivelului scăzut al cunoştinţelor medicale în 
general, la care s-au adăugat superstiţiile, prejudecățile, 
reaua-credinţă, şarlatania. Este cu atât mai de admirat 
cum cu toate aceste piedici observaţia a permis treptat 
cristalizarea unornoţiuni exacte şi - pe baza lor - luarea 
măsurilor de apărare dintre care unele sunt folosite şi în 
zilele noastre. Apoi, în cadrul dezvoltării ştiinţelor, în 
condiţii economice noi, medicina a realizat progrese în 
combaterea sifilisului nu printr-o descoperire 
extraordinară a unui singur savant, ci prin munca unui 
lung şir de cercetători, fiecare folosind descoperirile 
anterioare pentru a face un nou pas înainte. De la izolarea 
sifilisului de celelalte boli venerice la precizarea 
simptomelor şi evoluţiei atât de curioase a bolii - precizare 
realizată întâi prin observaţie şi apoi prin experimentare -, 
la descoperirea agentului cauzal, la introducerea reacţiilor 
serologice şi, în fine, la prepararea unor medicamente din 
ce în ce mai eficiente, istoria sifilisului este o ilustrare 
strălucită a progresului gândirii medicale. 

Istoria a numeroase boli este, însă, o succesiune de 
speranţe şi dezamăgiri, de iluzii şi de risipire a unor 
aşteptări trezite prematur. Astfel s-a întâmplat şi în sifilis. 
Descoperirea preparatelor arsenicale a făcut pe Ehrlich să 
creadă că a realizat vindecarea rapidă şi definitivă a 
sifilisului („therapia sterilisans magna”, marele tratament 


1 eradicarea = lichidarea 


sterilizant) ceea ce s-a dovedit ulterior a nu fi exact. 
Aplicarea penicilinei în sifilis a determinat convingerea că 
în scurt timp vom asista la dispariţia bolii. Şi acest lucru s- 
a învederat a fi greşit. După o perioadă de zece ani de 
rezultate ce păreau decisive, de scădere vertiginoasă a 
morbidităţii sifilitice, se constată în ultimul deceniu o 
recrudescenţă. Ea nu se datorează, însă, slăbirii eficienţei 
penicilinei în sifilis, aşa cum s-a întâmplat cu alte 
antibiotice şi chiar cu penicilina în diferite boli; penicilina 
îşi păstrează în această afecţiune întreaga eficacitate şi 
este şi în prezent antibioticul cel mai folosit. 

Se poate discuta, desigur, asupra cauzelor 
recrudescenţei, dar oricare ar fi ele, rezultatele obţinute 
rămân certe: sifilisul este astăzi mult mai puţin răspândit 
ca în secolele anterioare, nu se mai văd ferme grele de 
niciun fel, sifilisul congenital a devenit excepţional, 
urmările tardive grave ale unui sifilis netratat sau 
insuficient tratat nu se mai întâlnesc decât foarte rar. 
Cuceririle obţinute în combatarea şi vindecarea sifilisului - 
rod şi încununare a pasiunii ştiinţifice, a muncii 
răbdătoare, a nedescurajării în faţa eşecurilor, a neşovăirii 
în faţa riscurilor, a devotamentului fără margini pentru 
marea cauză a alinării suferințelor bolnavilor - sunt 
ireversibile. 

Astăzi, când ştiinţa medicală se găseşte în faţa altor 
probleme - dintre care cea mai importantă este fără 
îndoială aceea a cancerului - istoria sifilisului, ca de altfel 
şi istoria altor flageluri care au fost stăvilite, ne dă 
certitudinea unor noi victorii. 

